Penduduk terjejas banjir kilat tunggu bantuan tiba
Oleh NOOR HASLIZA NUSI

18 Ogos 2021, 8:26 pm
BALIK PULAU – Penduduk di Kampung Sulup, Teluk Kumbar di sini yang terjejas dalam kejadian banjir kilat sejak petang tadi kini hanya menanti bantuan tiba.
Tinjauan Kosmo! di sini sekitar pukul 8 malam tadi mendapati masing-masing penduduk berada di tempat tinggi di pekarangan luar rumah termasuk di tingkat atas kediaman separa kayu itu.
Masing-masing mereka dikatakan menunggu bantuan makanan yang bakal disalurkam daripada pihak berwajib.
Seorang penduduk, Zaidi Awang, 50, berkata, keadaan air di kawasan kediamannya ketika ini (setakat pukul 8 malam) hampir mencecah paras pinggang.
“Kami kini menunggu bantuan makanan tiba disebabkan tidak dapat keluar dari kawasan ini termasuk tidak berani tinggalkan rumah dalam keadaan sebegini.
“Keadaan air semakin naik manakala hujan lebat turun tanpa henti sejak petang tadi. Air naik dengan mendadak dari paras betis pada pukul 4 petang tadi.

“Sudahlah risau dengan penularan jangkitan wabak Covid-19. Inikan pula berdepan kejadian sebegini,” katanya kepada Kosmo! di sini sebentar tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Beruang matahari keluar cari makan ditangkap
Oleh ROSLIZA MOHAMED

18 Ogos 2021, 7:31 pm
GUA MUSANG – Jabatan Perlindungan Hidupan Liar dan Taman Negara (Perhilitan) Kelantan menangkap seekor beruang matahari jantan yang dipercayai merosakkan tanaman kelapa penduduk di Felda Perasu di sini semalam.
Beruang berusia dalam lingkungan empat hingga lima tahun seberat 70 kilogram itu ditangkap menerusi kaedah pemasangan perangkap di kawasan kebun penduduk.
Pengarah Perhilitan Kelantan, Ady Ermanty Haniff Mohamed Hanif berkata, perangkap dipasang selepas pihaknya menerima aduan penduduk mengenai kehadiran haiwan liar itu yang mengganggu tanaman kelapa penduduk sejak dua bulan lalu.
Katanya, beruang matahari itu dipercayai keluar dari Hutan Simpan Kekal Gunung Rabong yang terletak bersebelahan Felda Perasu untuk mencari sumber makanan selain menjadikan kawasan sekitar sebagai laluan dan kawasan rayau.
“Pemeriksaan kesihatan yang dijalankan Penolong Pegawai Veterinar Jabatan Perhilitan mendapati beruang itu berada dalam keadaan sihat dan baik ketika ia ditangkap.
“Operasi pelepasan semula haiwan itu telah dijalankan oleh 15 kakitangan Perhilitan Kelantan kira-kira pukul 4 pagi tadi di Taman Negara Terengganu,” katanya dalam satu kenyataan hari ini.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Nak berhijrah atau nak melawa? Nak dua-dua’ – Izara Aishah
Oleh MOHD. HAIKAL ISA

18 Ogos 2021, 7:14 pm
PETALING JAYA – Pelakon Izara Aishah yang baru sahaja melakukan hijrah apabila kini sudah bertudung labuh memaklumkan, dia akan tetap melawa walaupun sudah menutup aurat dengan sempurna.
Menerusi Twitter, Izara atau nama lengkapnya, Nik Izara Aishah Nik Izazurin, 29, menasihatkan orang ramai dalam satu ciapan bersahaja agar jangan terlalu serius dengan apa yang dikongsikan.
“Nak berhijrah atau nak melawa? Nak dua-dua (ketawa). Jangan serius sangat,” ciapnya.
Ujar pelakon filem Pilot Cafe itu lagi, menjaga penampilan merupakan perkara sunnah dan sebahagian daripada dakwah. Allah SWT juga tidak melarang perihal itu.
“Kalau merakamkan gambar membuatkan anda gembira, lakukannya. Allah sukakan keindahan. Menjaga penampilan merupakan satu sunnah dan juga sebahagian daripada dakwah.
“Bau wangi itu sunnah. Kalau sukakan penampilan anda, itu tanda syukur kepada Allah, selagi tiada sifat riak. Sebab apabila pakai baju mahal, ada manusia yang jadi ‘ekshen’ (riak),” kata Izara membalas satu ciapan daripada netizen.

Semalam, Izara Aishah menjelaskan, dia tidak mempunyai niat untuk melancarkan jenama tudungnya sendiri meskipun sudah berhijab sepenuhnya.
Coretnya menerusi Twitter, dia memilih untuk membeli tudung yang hendak digayakannya berbanding mengeluarkan produknya sendiri.
“Jual tudung bukan sesuatu yang saya nak buat. Maaf, saya lebih suka membeli.
“Saya selalu teringin nak lancarkan jenama baju sendiri tetapi buat masa sekarang malas. Sangat sibuk menjaga nyawa kecil saya (anak) dan sudah cukup gembira dengan bisnes lain,” ciapnya.
Terdahulu, pada 14 Ogos lalu, Izara mengejutkan peminatnya selepas memadam semua fotonya yang tidak bertudung dalam Instagram. – K! ONLINE


[VIDEO] Ikan puyu naik darat di Tanjong Karang
Oleh MOHD YUNUS YAKKUB

18 Ogos 2021, 7:59 pm
KUALA SELANGOR – Puluhan ikan puyu didapati naik ke darat di luar sebuah surau di Sawah Sempadan, Tanjong Karang, hari ini.
Insiden itu tular menerusi video berdurasi satu minit 26 saat dengan perakam melahirkan rasa pelik terhadap kejadian tersebut.
Keajaiban berlaku ketika hujan itu seterusnya menimbulkan pelbagai spekulasi dengan menyatakan akan berlakunya banjir besar.
“Allahu Akbar, banyaknya (ikan puyu). Ajaib, Ajaib, Ajaib. Kejaiban surau Sulaiman. Hari ini, 18 Ogos 2021 banyaknya ikan puyu naik,” kata perakam tersebut.
Sementara itu, rata-rata netizen yang menyaksikan video tersebut teruja dengan insiden tersebut dengan mengaitkan dengan perubahan musim.
“Ikan akan naik ketika hujan secara mendadak terus dan kejadian ini akan belaku apabila sesuatu kawasan itu telah mengalami musim kemarau.

“Dengan kata lain sekarang sudah masuk musim hujan yang sering berbeza dgn bulan lepas agak kemarau,” kata pengguna Pekebun Kecil.
Ada juga netizen menyatakan pemberian rezeki kepada penduduk setempat.
“Allah kalau hendak beri kita rezeki boleh datang dari bermacam-macam cara. Bersyukurlah. Tidak mustahil bagiNYA,” ujar pengguna Zulkafli bin Ibrahim.
Sementara itu, jurucakap Angkatan Pertahanan Awam Malaysia (APM) Kuala Selangor menegaskan pihak belum menerima sebarang laporan berkaitannya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kluster tempat kerja, Ladang Sungai Kahang kena PKPD
Oleh AMREE AHMAD

18 Ogos 2021, 7:14 pm
PUTRAJAYA – Penduduk Ladang Sungai Kahang dalam Daerah Kluang, Johor antara lima lokaliti yang dikenakan Perintah Kawalan Pergerakan Diperketatkan (PKPD) mulai lusa hingga 2 September ini.
Kawasan estet pertanian kelapa sawit itu diwartakan PKPD susulan 70 kes positif Covid-19 direkodkan hasil saringan bersasar kluster tempat kerja yang melibatkan pekerja kilang di situ.
Kluster itu diwartakan pada 9 Ogos lalu ekoran ujian saringan membabitkan 430 pekerja, namun tiada kaitan dua lagi kluster baharu di daerah tersebut yang diumumkan tarikh sama.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, empat lagi lokaliti ialah di Sabah iaitu Kampung Tanjung Pagar, Sipitang; Kampung Jawa, Tawau; Kampung Padang Tembak, Keningau dan setinggan Kampung Baru Luyang, Penampang.
“Sejumlah 15 lokaliti di empat negeri berbeza ditamatkan PKPD secara serentak pada esok dengan tiga darinya itu berakhir awal daripada tarikh dijadualkan MKN.
“Kesemuanya terletak di Kelantan iaitu Kampung Bukit Merbau dan Kampung Baru Pupoh dalam Jajahan Pasir Puteh serta Kampung Wek Batu 23, Labok dalam Jajahan Machang; selain Taman Sri Kebakat dalam Jajahan Tumpat,” katanya dalam kenyataan hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Limpahan air deras ‘angkat’ kereta penduduk
Oleh NORLIDA AKMAR IDROS

18 Ogos 2021, 8:12 pm
SUNGAI PETANI – Lebih 10 buah rumah di Taman Lembah Merbok, Tupah di sini turut terjejas akibat limpahan air deras yang dipercayai turun dari Gunung Jerai dekat sini petang ini.
Penduduk yang juga Imam Masjid Al Busyra Merbok, Mohd. Firdaus Mat Akhir memberitahu, aliran air Sungai Tupah semakin laju pada pukul 4 petang sebelum melimpah ke kawasan perumahan tersebut.
“Lebih 10 buah rumah yang terjejas terletak berhampiran Sungai Tupah dan air deras melimpah sehingga beberapa buah kereta beralih daripada kedudukan asalnya.
“Selain itu, banyak kayu balak dan serpihan papan rumah yang dihanyutkan air dapat dilihat di kawasan sekitar ini,” katanya ketika dihubungi hari ini.
Jarak taman perumahan tersebut dengan Gunung Jerai adalah kira-kira lima kilometer.
Tambahnya, kawasan yang dinaiki air termasuk jalan sehingga paras paha sudah surut, namun aliran air sungai masih deras.

“Rumah saya bagaimanapun tidak terlibat dalam kejadian ini kerana terletak agak jauh dari sungai selain berada di kawasan lebih tinggi,” jelasnya.
Kejadian limpahan air deras dari Gunung Jerai itu menyebabkan beberapa kawasan terletak berhampiran gunung tersebut terjejas termasuk Tupah, Kampung Perigi di Yan dekat sini dan kawasan Gurun. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PDRM umum kenaikan pangkat, pertukaran 4 pegawai kanan
Oleh EDDY AQMAL MOHAMED HAMIDI

18 Ogos 2021, 7:54 pm
PETALING JAYA – Polis Diraja Malaysia (PDRM) harini mengumumkan kenaikan pangkat serta pertukaran yang melibatkan empat pegawai kanannya.
Superintendan Komunikasi Korporat, Urus Setia Ketua Polis Negara (KPN), Superintendan Skandaguru Anandan berkata, pertukaran itu didahului dengan Ketua Polis Kelantan, Datuk Sapiai@ Shafien Mamat yang akan memangku pangkat Komisioner Polis.
“Ketua Polis Perlis, Datuk Surina Saad serta Timbalan Pengarah (Penguatkuasaan/Lalulintas/ Pengurusan Saman), Jabatan Siasatan dan Penguatkuasaan Trafik, Bukit Aman, Datuk Mohd. Nadzri Hussain pula akan memangku pangkat Deputi Komisioner Polis.
“Ketua Penolong Pengarah (Bahagian Dasar Sumber Manusia) Pembangunan Kerjaya, Jabatan Pengurusan Bukit Aman, Datuk Muhamad Zaki Harun pula akan ditukarkan menjadi Timbalan Ketua Polis Kelantan dengan memangku pangkat Deputi Komisioner Polis,” katanya dalam satu kenyataan hari ini.
Menurut Skandaguru, pertukaran tersebut akan berkuat kuasa bermula 20 September ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Berkat doa ibu, Mas Khan beli Porsche
Oleh MOHD. HAIKAL ISA

18 Ogos 2021, 7:41 pm
PETALING JAYA – Berkat doa ibu tersayang, pelakon Mas Khan memiliki sebuah kereta mewah jenama Porsche yang dianggarkan bernilai lebih setengah juta ringgit Malaysia.
Mas Khan atau nama lengkapnya, Mas Hidzhir Khan Mas Fadzillah Khan, 27, berkongsi berita membanggakan itu menerusi satu hantaran status dalam Instagram.
Kata pelakon Abang Long Fadil 2 itu, rezeki yang dikurniakan itu adalah berkat membahagiakan orang tua terutama ibunya.
“Syukur Alhamdulilah terima kasih ya Allah. Ini berkat doa ibu, berkat saya manjakan ibu dan bapa saya, berkat saya gembirakan keluarga. Rahmat ini saya dapat, nikmat ini semua kerana Dia (Allah).
“Betul Tuhan tak biarkan hamba-Nya sendirian, dengan usaha semata-mata kita boleh ubah hidup kita sekelip mata dengan izin-Nya dan berkat keluarga kita. Yang penting kalau kita berkehendak inginkan sesuatu, kita mampu capai. Insha-Allah,” katanya dalam perkongsian video tersebut.
Tambah Mas Khan, bukan kereta mewah berkenaan yang ingin digembar-gemburkan tetapi percaya bahawa sifat sabar adalah kunci kepada segala kejayaan dalam kehidupan.

“Sabarlah dalam perjuangan, sabarlah bila jatuh dan sabarlah apabila hendak meniti jalan, yang menang selalu pada akhir cerita.
“Bukan Porsche yang ingin saya sampaikan, tapi nilai kereta berkenaan yang buat saya menilai hidup dari perspektif yang berbeza,” ujarnya yang turut mendedahkan nombor pendaftaran kenderaan yang tertera namanya.
Rata-rata netizen meninggalkan komen positif dengan ucapan tahniah dalam ruangan komen perkongsian status berkenaan. – K! ONLINE


Lelaki berdepan denda RM100,000 bunuh siput babi
Oleh KOSMO!

18 Ogos 2021, 7:30 pm
HONG KONG – Seorang lelaki di Hong Kong ditahan polis selepas didakwa melakukan perbuatan khianat ke atas haiwan apabila membunuh tiga ekor siput babi menggunakan taburan garam, lapor portal Coconut, semalam.
Menerusi kejadian yang dilaporkan berlaku di sebuah kolam air pancut di Tsim Sha Tsui, suspek dikatakan galak menaburkan garam ke atas siput babi berkenaan.
Apabila perbuatannya dihalang, suspek berkata kewujudan siput babi adalah ancaman pada keseimbangan ekosistem alam semulajadi.
Susulan laporan orang ramai, polis menahan suspek berusia 26 tahun yang merupakan pelajar doktor falsafah jurusan sains komputer dan merampas pakaian yang dipakai ketika melakukan jenayah tersebut.
Lelaki itu kini berdepan kemungkinan hukuman denda sehingga HK$200,000 (RM109,012) dan tiga tahun penjara di bawa kesalahan penganiayaan ke atas haiwan. – Agensi


Dua lelaki ditahan buang kulit durian
Oleh ABDUL RASHID ABDUL RAHMAN

18 Ogos 2021, 5:33 pm
RAUB – Perbadanan Pengurusan Sisa Pepejal dan Pembersihan Awam (SWCorp) menahan dua lelaki kerana membuang kulit durian di kawasan kebun kelapa sawit berhampiran Taman Mawar di Sungai Ruan semalam.
Pengarah SWCorp Pahang, Sharudin Hamid berkata, kedua-dua suspek ditahan kerana disyaki membuang kira-kira 500 kilogram kulit durian di dalam kebun kelapa sawit berkenaan.
“Hasil maklumat awam kedua-dua suspek ditahan dalam operasi yang dilakukan di kawasan berkenaan pada pukul 3 petang.
“Kita sangat kesal kerana masih ada pihak yang masih berdegil melakukan kesalahan ini dan mengalu-alukan sebarang maklumat oleh orang ramai,”katanya di sini, hari ini.
Menurutnya kes disiasat di bawah Seksyen 71(1) Akta Pengurusan Sisa Pepejal dan Pembersihan Awam 2007 (Akta 672) iaitu melonggokkan dan melupuskan sisa kulit durian di tempat yang tidak dibenarkan.
Katanya siasatan lanjut dilakukan dan jika sabit kesalahan boleh dikenakan denda maksimum RM100,000 atau penjara maksimum lima tahun.

Pada 15 Julai lalu seorang lelaki ditahan ketika membuang kira-kira satu tan kulit durian di tepi jalan berhampiran kawasan perkuburan Sempam di sini. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Penduduk terkejut kepala air dari Air Terjun Seri Perigi
Oleh NORLIDA AKMAR IDROS dan OTHMAN YAHAYA

18 Ogos 2021, 6:38 pm
YAN – Penduduk di Kampung Perigi di sini dikejutkan dengan kejadian limpahan air deras akibat kejadian kepala air dari kawasan peranginan Air Terjun Seri Perigi di sini pada petang ini.
Penduduk, Zamzurina Ab. Rahman, 45, memberitahu, dia yang berada di rumah terdengar bunyi deruan air yang kuat dari kawasan peranginan tersebut kira-kira pukul 3.30 petang tadi.
“Saya terus ke kawasan tersebut yang terletak kira-kira satu kilometer dari rumah saya dan mendapati berlaku limpahan air akibat kepala air yang turun dari air terjun.
“Keadaan air deras yang turun dari kawasan air terjun itu sangat menakutkan yang mana air turut melimpah ke beberapa rumah dan chalet berhampiran,” katanya ketika dihubungi di sini hari ini.

Katanya, kejadian kepala air itu menyebabkan kawasan peranginan tersebut dipenuhi lumpur dan kayu selain permukaan tar jalan turut rosak.
Menurut Zamzurina, kalangan penduduk bimbang air dari kawasan air terjun itu akan melimpah lagi kerana hujan masih lebat.
Pengerusi Persatuan Rekreasi Luar Daerah Yan, Mohamad Firdaus Mohmad berkata, keadaan yang berlaku sangat teruk dan beliau masih tidak mempunyai maklumat jumlah rumah yang terjejas selain sama ada berlaku kemalangan jiwa atau tidak.

“Keadaan hujan masih lebat dan ada maklumat yang saya terima beberapa rumah terletak berhampiran sungai turut dinaiki air,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


IG Siti Sarah akan tetap aktif untuk promosi bisnes, anak-anak
18 Ogos 2021, 6:14 pm
PETALING JAYA – Genap seminggu selepas pemergiannya, Instagram penyanyi Siti Sarah kembali aktif apabila pengendali yang memegang akaunnya memuat naik sebuah video baharu beberapa jam lalu.
Dalam perkongsian tersebut, pengendali memuat naik sebuah video masakan oleh Siti Sarah yang berkongsi resepi sambal Jawa.
Menurut pengendali tersebut, arwah sempat merakam beberapa video masakan yang memang digemari oleh pengikut Instagramnya.
“Siapa rindu ‘my style’? Sebelum arwah pergi, dia sempat merakamkan beberapa buah video masakan terakhir ‘my style’ yang memang digemari pengikut Instagramnya.
“Untuk pengetahuan semua, arwah memang gigih merakam dan keluarkan idea masakan, semuanya untuk peminat yang disayangi,” katanya.
Oleh yang demikian, pengendali tersebut memaklumkan bahawa mereka akan berkongsi video-video tersebut khas untuk peminat yang selama ini menyokong arwah sebagai tanda terima kasih.

“Kasih sayang yang disemai arwah akan terus diabadikan menerusi akaun Instagram ini. Selepas ini, akaun ini akan digunakan untuk anak-anak serta promosi perniagaan yang diusahakan oleh arwah,” ujarnya lagi.
Sejurus perkongsian tersebut dimuat naik, peminat dan rakan artis memenuhi ruangan komen dengan meluahkan rasa rindu untuk mendengar suara arwah.
Malah mereka bersetuju agar akaun Instagram Siti Sarah kekal aktif kerana sekurang-kurangnya dapat mengurangkan rasa rindu terhadap arwah.
Selepas empat jam dimuat naik, perkongsian video berkenaan ditonton hampir 500,000 kali, menerima lebih 96,000 tanda suka dan mencecah 5,000 komen.
Pada masa sama, pengendali yang mewakili suami arwah iaitu Shuib turut mengucapkan terima kasih atas kasih sayang yang diberikan kepada Siti Sarah sehingga ke hari ini.
“Kami dari pihak Shuib dan seluruh keluarga ingin merakamkan ucapan terima kasih atas kasih sayang yang diberikan kepadanya sehingga ke hari ini.
“Sedar tak sedar, lebih seminggu arwah dah pergi meninggalkan kita. Terus sama-sama doakan dan sedekahkan al-Fatihah kepada arwah,” katanya.
Terdahulu, Siti Sarah meninggal dunia pada Isnin minggu lalu pukul 5.13 selepas tiga hari tidak sedarkan diri akibat jangkitan Covid-19.
Penyanyi lagu Semakin itu meninggal dunia di Unit Rawatan Rapi (ICU), Pusat Perubatan Universiti Kebangsaan Malaysia (PPUKM) dan selamat dikebumikan di Tanah Perkuburan Islam Kampung Sungai Pusu, Gombak. – K! ONLINE


Berang dipecat, pekerja lepaskan singa majikan
Oleh KOSMO!

18 Ogos 2021, 6:30 pm
PHNOM PENH, KEMBOJA – Pemilik kepada seekor singa yang dikesan bersiar-siar di beberapa batang jalan di Phnom Penh mendakwa haiwan itu sengaja dilepaskan oleh seorang pekerjanya yang tidak berpuas hati kerana dipecat, lapor laman berita United Press International semalam.
Singa yang dinamakan Hei Man itu menjadi tajuk utama berita pada awal musim panas lalu ketika ia ditangkap oleh pihak berkuasa.
Ia dikembalikan semula kepada pemiliknya, Zhai Xinjiang pada awal Julai lalu.
Singa itu bagaimanapun dikesan bersiar-siar pada Isnin lepas di beberapa batang jalan sekitar Phnom Penh dan beberapa orang saksi menangkap foto serta video haiwan tersebut sebelum ia dikembalikan ke kediaman pemiliknya.
Menurut Xinjiang, Hei Man telah dilepaskan oleh bekas pekerjanya yang tidak berpuas hati selepas dipecat.
“Pekerja tersebut telah dipecat kerana menipu dan sebagai balasan, dia telah melepaskan Hei Man,” ujarnya.

Dalam pada itu, Perdana Menteri Kemboja, Hun Sen berkata, sebaik sahaja Hei Man dipulangkan kepada Xinjiang pada bulan lalu, lelaki itu bersetuju untuk meletakkan singa tersebut di dalam kawasan yang bersesuaian sebagai syarat sebelum kembali memelihara haiwan eksotik itu. -Agensi


Penyamun diberkas dalam tempoh 9 jam
Oleh MOHD YUNUS YAKKUB

18 Ogos 2021, 5:53 pm
KLANG – Kepantasan polis berjaya menyelesaikan kes samun bersenjata dalam tempoh sembilan jam menerusi penangkapan dua suspek di Taman Sentosa hari ini.
Kedua-dua suspek berusia 37 tahun itu diberkas pukul 1 pagi tadi.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya terlebih dahulu menerima laporan polis daripada seorang pengurus wanita berhubung pekerjanya disamun dua lelaki bersenjatakan sebilah parang dalam kejadian pukul 4.15 petang semalam.
Katanya, semasa kejadian mangsa yang sedang tidur di bilik hadapan rumah pekerja di Taman Klang Jaya.
“Penjenayah itu telah melarikan tiga buah telefon bimbit, wang tunai RM280 dan rantai serta cincin perak milik mangsa.
“Bertindak atas maklumat, sepasukan anggota dan polis berjaya menahan kedua-dua suspek,” katanya ketika dihubungi Kosmo! hari ini.

Shamsul Amar
Shamsul Amar menambah, turut dirampas bersama suspek adalah sebuah kereta jenis Proton Saga, satu buah telefon bimbit masing-masing jenama Samsung dan Vivo, sebilah parang berukuran 56 sentimeter, mesin gerudi dan mesin hacker.
Ujar beliau, semakan mendapati kedua-dua suspek mempunyai rekod lampau termasuk seorang daripadanya terlibat dalam sembilan jenayah sebelum ini.
“Kes disiasat mengikut Seksyen 395/397 Kanun Keseksaan,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Premis perjudian online diserbu polis
Oleh EDDY AQMAL MOHAMED HAMIDI

18 Ogos 2021, 6:45 pm
KUALA LUMPUR – Polis menahan empat lelaki termasuk tiga warga asing dalam satu serbuan ke atas sebuah premis yang didapati menjalankan aktiviti perjudian di Jalan Mega Mendung Off Jalan Klang Lama di sini semalam.
Timbalan Ketua Polis Daerah Brickfields, Superintendan Basri Sagoni berkata, serbuan dilakukan oleh sepasukan polis dari Ibu Pejabat Polis Daerah (IPD) Brickfields bersama Pakar Judi dari Ibu Pejabat Polis Kontinjen Kuala Lumpur kira-kira pukul 3 petang.
“Semasa pemeriksaan dilakukan, terdapat tiga lelaki warga asing serta seorang lelaki tempatan berusia 27 hingga 62 berada di dalam premis yang didapati menjalankan aktiviti perjudian secara dalam talian.
“Susulan itu, pihak polis telah bertindak merampas enam buah laptop, lapan komputer tablet, telefon bimbit, ‘wireless TP-Link’, buku serta anak kunci, alat kawalan jauh dan wang tunai,” katanya dalam satu kenyataan hari ini.
Menurut Basri, analisa yang dilakukan pakar judi ke atas peralatan-peralatan dirampas mendapati wujud aktiviti yang disyaki berkaitan dengan unsur-unsur perjudian dalam talian.
“Siasatan awal polis mendapati dua lelaki warga asing yang ditahan mengaku berperanan sebagai penjaga premis dan mengendalikan peranti yang digunakan untuk permainan judi dalam talian manakala dua suspek lain mengaku sebagai pemain judi di premis tersebut.

“Semua tangkapan seterusnya dibawa balik ke IPD Brickfields untuk tindakan selanjutnya dan kes disiasat di bawah Seksyen 4B(a) Akta Rumah Judi Terbuka 1953 dan 6(1)(c) Akta Imigresen 1959/63,” tegas beliau.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lebih 10 rumah di Kampung Sulup dinaiki air
Oleh NOOR HASLIZA NUSI

18 Ogos 2021, 5:59 pm
BALIK PULAU – Lebih 10 buah rumah di Kampung Sulup, Teluk Kumbar di sini dinaiki air sehingga paras lutut hari ini selepas hujan lebat turun tanpa henti sejak tengah hari tadi.
Rata-rata penduduk kini berada dalam keadaan berjaga-jaga memandangkan tiada petanda air surut biarpun hujan mulai renyai di kawasan itu sekitar pukul 5 petang tadi.
Seorang penduduk, Zainul Md. Isa, 60, berkata, penduduk mengangkat perabot serta barangan elektrik ke tempat lebih tinggi apabila air naik sejak kira-kira pukul 4.30 petang tadi apabila hujan lebat turun dalam tempoh empat jam.
“Penduduk sedang bertungkus-lumus mengalihkan barangan penting memandangkan kebiasaannya air akan masuk dengan cepat ke dalam rumah.
“Masing-masing penduduk kini berada di dalam rumah dan menunggu bantuan sekiranya perlu dipindahkan termasuk sedaya upaya menahan air daripada masuk ke dalam rumah dengan menggunakan kain,” katanya kepada pemberita hari ini.
Sementara itu, seorang lagi penduduk, Noor Azli Bahari, 49, berkata, keadaan air di dalam rumahnya kini mencecah paras buku lali.

Beberapa lokasi berhampiran seperti di Kampung Masjid dan Kampung Paya termasuk di Titi Teras, Sungai Burung, Simpang Ampat dan Taman Manggis di sini turut dilaporkan dilanda banjir kilat.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kesan Covid-19 menerusi perubahan pada kuku tangan
Oleh KOSMO!

18 Ogos 2021, 5:30 pm
LONDON – Satu kajian baharu mendakwa jangkitan Covid-19 boleh dikesan melalui perubahan pada kuku tangan seseorang, lapor akhbar Mirror UK, semalam.
Menurut ciapan Twitter seorang pakar, Profesor Tim Spector pada Mei lalu, terdapat lima variasi tanda pada kuku tangan yang boleh menunjukkan sama ada seseorang itu berjaya menewaskan virus tersebut atau tidak.
Kini, terdapat pendapat beberapa pakar kesihatan lain yang mendakwa jika kuku tangan kelihatan pelik atau mempunyai garis putih melintang yang ketara, ia mungkin petanda mereka dijangkiti Covid-19.
“Tiada bukti sahih mengenai kaitan kewujudan garisan yang dikenali sebagai ‘Mees Lines’ ini dengan petanda badan dijangkiti virus berbahaya.
“Namun, beberapa pesakit Covid-19 dikesan memilikinya selepas mendapat jangkitan wabak ini,” jelas sekumpulan pakar itu.
Sementara itu, Presiden Dermatologi Britain, Dr. Tanya Bleiker menjelaskan bahawa antara kesan ketara Covid Nails adalah garisan di kuku sekitar 5 millimeter serta pembentukan garisan seperti bulan sabit berwarna merah dan oren adalah yang sering dialami pesakit di Eropah.

Tanda terakhir adalah kuku tercabut tanpa sebarang kesakitan atau bengkak awal. – Agensi


Virus Covid-19 dikesan pada bungkusan durian dari Thailand
Oleh KOSMO!

18 Ogos 2021, 6:00 pm
BEIJING- Pejabat Hal Ehwal Pertanian (OAA) Kedutaan Thailand di Beijing, China memaklumkan bahawa pihaknya telah mengesan virus Covid-19 pada permukaan bungkusan durian yang diimport dari negara Gajah Putih itu, lapor laman Thaiger News kelmarin.
Kes yang berlaku di Pasar Haudongcheng di Ganzhou, timur China itu dilaporkan pada minggu lalu dan OAA telah mengarahkan semua pihak yang terlibat mengendalikan bungkusan itu untuk menjalani ujian saringan.
Meskipun keputusan ujian adalah negatif namun mereka diarahkan untuk menjalani kuarantin kendiri mengikut peraturan negara China.
Bungkusan durian yang dipercayai memiliki kesan virus Covid-19 itu juga sudah disimpan di tempat selamat namun tiada maklumat lanjut mengenai cara penyimpanan dan pihak yang bertanggungjawab ke atasnya.
Sementara itu, OAA memberitahu bahawa bungkusan buah-buahan lain dan kawasan sekitar pasar sudah disembur dengan cecair sanitasi sebaik sahaja kes tersebut dilaporkan.
OAA juga telah membincangkan masalah itu dengan Pentadbiran Umum Kastam China dan mengesahkan bahawa China tidak akan berhenti mengimport produk dari pembekal Thailand mereka.

“Urusan import buah durian dari pembekal Thailand tidak akan dihentikan kerana berdasarkan siasatan awal, kesan virus Covid-19 ditemui di kawasan tempatan dan bukan di pusat pemeriksaan kastam.
“Ini menunjukkan kemungkinan besar ia dipindahkan dari pihak yang mengendalikan bungkusan ketika tiba di pasar tersebut,” ujar kenyataan OAA. – Agensi


Wanita panik diugut bunuh anak sendiri
Oleh EDDY AQMAL MOHAMED HAMIDI

18 Ogos 2021, 5:28 pm
AMPANG JAYA – Seorang wanita berdepan detik cemas apabila diugut bunuh oleh anak kandungnya sendiri dalam kejadian di rumah mereka di Pandan Indah di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 7 petang sewaktu mangsa, 54 tahun keluar dari bilik tidur untuk menuju ke dapur.
“Ketika itu, anak lelakinya berusia 28 tahun yang berada di ruang tamu secara tiba-tiba mengacukan sebilah gunting dan mengugut mahu membunuh wanita itu sambil mendakwa mangsa bukanlah ibunya.
“Wanita berkenaan yang terkejut terus masuk semula ke dalam bilik serta mengunci pintu kerana ketakutan dan ketika kejadian hanya dia, suspek dan seorang lagi anaknya yang berusia sembilan tahun berada di rumah,” katanya dalam satu kenyataan hari ini.
Menurut Mohamad Farouk, wanita berkenaan merupakan seorang ibu tunggal serta mempunyai dua orang anak lelaki dan mereka hanya tinggal bertiga di rumah tersebut.
“Tangkapan ke atas suspek telah dibuat pada keesokan harinya kira-kira pukul 2 petang di rumah mereka dan pihak polis turut merampas sebilah gunting kecil yang berukuran empat inci.

“Semakan mendapati suspek yang belum berkahwin itu memiliki 14 rekod jenayah lampau atas kesalahan dadah dan jenayah malah dia juga didapati positif dadah jenis methamphetamine,” ujar beliau.
Tambah Mohamad Farouk, suspek direman selama empat hari sehingga 21 Ogos ini bagi membantu siasatan di bawah Seksyen 506 Kanun Keseksaan dan Seksyen 15(1)(a) Akta Dadah Merbahaya 1952,” tegas beliau. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[KEMASKINI] Pemandu maut, 3 staf KKM cedera
Oleh KHAIRUL MOHD. ALI

18 Ogos 2021, 4:52 pm
JOHOR BAHRU – Seorang pemandu ambulans Kementerian Kesihatan (KKM) menemui ajal dalam kemalangan di Kilometer 9.7 Lebuh Raya Utara-Selatan menghala ke Skudai di sini hari ini.
Dalam kejadian pada pukul 11.58 pagi itu, mangsa, Shamsul Shamshuri, 49, meninggal dunia di tempat kejadian dipercayai mengalami kecederaan parah selepas tersepit pada bahagian pemandu.
Difahamkan, mangsa bersama tiga lagi staf KKM dalam perjalanan dari Pejabat Kesihatan Daerah Kluang menuju ke Hospital Permai di sini untuk mendapatkan bekalan vaksin.
Ketua Balai Bomba dan Penyelamat (BBP) Larkin, Timbalan Penguasa Bomba I, Suhaimi Abdul Jamal berkata, seramai 14 anggota dari BBP Larkin dan BBP Skudai dengan lima jentera dikejarkan ke lokasi kejadian.
“Semasa tiba didapati empat kakitangan KKM itu iaitu pemandu dikenali sebagai Shamsul Shamsuri, 49, Rosnilam Satari, 48, Azlina Mohd. Rawi, 41, dan Amelia Pek Ying Hung, 26, terperangkap dalam van terbabit.
“Pihak bomba mengunakan alatan ‘rescue cutter’ untuk mengeluarkan semua mangsa yang mengambil masa kira-kira 11 minit,” katanya ketika dihubungi di sini hari ini.

Tambahnya, pemandu van tersebut meninggal dunia dan dibawa EMRS manakala dua lagi mangsa cedera menaiki kenderaan KKM ke hospital sementara pemandu lori berkenaan terselamat.
“Bomba dimaklumkan van KKM tersebut dalam perjalanan dari Kluang ke Hospital Permai untuk mengambil bekalan vaksin,”katanya.
Tambah Suhaimi, operasi tersebut kemudian ditamatkan pada pukul 1.24 petang.
Sementara itu, Ketua Polis Daerah Johor Bahru Utara, Asisten Komisioner Rupiah Abd. Wahid mengesahkan kejadian itu.
Kes disiasat mengikut Seksyen 41(1) Akta Pengangkutan Jalan 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kawalan pandemik, vaksinasi berjalan lancar seperti dirancang
Oleh MOHD. HUSNI MOHD. NOOR

18 Ogos 2021, 3:50 pm
PUTRAJAYA – Pelaksanaan kawalan pandemik dan vaksinasi di seluruh negara tetap berterusan dan berjalan lancar seperti dirancang biarpun berlaku perubahan dalam tampuk pemerintahan negara.
Buat masa ini, dua kementerian penting iaitu Kementerian Sains, Teknologi dan Inovasi Malaysia (MOSTI) dan Kementerian Kesihatan (KKM) sedia memastikan Malaysia mencapai perlindungan imuniti kelompok seperti disasarkan Oktober ini.
Menerusi kenyataan akhbar bersama, KKM dan MOSTI memaklumkan, peratusan populasi dewasa Malaysia lengkap divaksinasi sudah mencapai 47.2 peratus manakala lebih 73 peratus menerima suntikan dos pertama setakat 16 Ogos lalu.
Menurutnya, setakat ini, sebanyak lebih 28 juta dos suntikan telah diberikan di negara ini malah, momentum kadar pemberian vaksinasi negara juga kekal konsisten dan terus melepasi 500,000 suntikan sehari.
“Selepas mengambil kira penjadualan bekalan penghantaran vaksin pada bulan ini, lebih 40 peratus populasi dewasa Malaysia akan lengkap dua dos menjelang akhir bulan ini,” katanya di sini hari ini.
Katanya, setakat 16 Ogos lalu, empat negeri iaitu Sarawak, Negeri Sembilan, Perlis dan Melaka serta Wilayah Persekutuan Labuan dan Lembah Klang telah mencapai nilai ambang itu.

“Lima negeri telah mencapai kadar 30 hingga 39 peratus iaitu Pulau Pinang, Terengganu, Perak, Pahang dan Kedah mananala, Kelantan, Johor dan Sabah pula berada dalam kategori 20 hingga 29 peratus,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita saman RM3 juta tiga individu
Oleh MOHD SYALMIZI HAMID

18 Ogos 2021, 5:15 pm
GEORGE TOWN – Wanita yang dikaitkan dalam kejadian tular berhubung kes pandu uji kenderaan membabitkan Menteri Besar Kedah, Muhammad Sanusi Md. Nor semasa Perintah Kawalan Pergerakan baru-baru ini memfailkan tuntutan saman kepada tiga pihak sebanyak RM3 juta.
Nini Siron atau nama sebenarnya Hanini Siron menuntut masing-masing RM1 juta daripada Setiausaha Politik Muhammad Sanusi iaitu Afnan Hamimi Taib Azamudden, Mohamad Solhi Mohd. Sharif dan Harakahdaily.
Notis tuntutan itu turut meminta kesemua mereka memohon maaf kepada Nini Siron dalam tempoh 48 jam termasuk dibuat secara terbuka di laman sosial Facebook, Twitter dan Instagram.
Peguamnya, Faizal Rahman berkata, tuntutan itu adalah sebagai ganti rugi atas tindakan buli siber, penghinaan, mendapat nama buruk, tekanan emosi dan pencerobohan data peribadi serta privasi yang dialami anak guamnya.
Selain itu menurutnya, mereka juga dituntut berhenti membuat kenyataan lanjut mengenai anak guamnya dan memadam semua komen menyinggung perasaan dari platform media.
“Surat tuntutan itu telah dihantar pada 13 Ogos lalu namun kami tidak mendapat maklum balas sehingga kini,” katanya kepada pemberita di sini hari ini.

Sementara itu Nini Siron menerusi kenyataan media di Facebooknya hari ini sekali lagi menegaskan isu yang dibangkitkannya berhubung keberadaan Menteri Besar Kedah dalam kes terbabit adalah tulen, munasabah dan jauh sekali fitnah.
Namun katanya, kenyataan dan hantaran pihak-pihak tersebut telah menyebabkannya dihujani komen-komen negatif, kritikan yang teruk, kebencian, gangguan termasuk gangguan seksual serta ancaman daripada pihak ketiga yang asing dan tidak dikenali.
“Sehubungan dengan itu, saya telah mengarahkan peguamcara saya Tetuan Faizal Rahman & Co. mengeluarkan suatu notis tuntutan kepada pihak-pihak tersebut yang perlu ditangani segera menurut notis tuntutan tersebut.
Sekiranya pihak-pihak tersebut gagal untuk memenuhi terma-terma di dalam notis tuntutan tersebut, saya tidak akan teragak-agak untuk mengarahkan peguamcara saya meneruskan sebarang tindakan undang-undang bagi memperbaiki dan/atau melindungi kepentingan dan/atau reputasi saya dan keluarga,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saksi lihat wanita keluar ke jalan utama
Oleh ASLIZA MUSA

18 Ogos 2021, 4:46 pm
IPOH – Saksi memberitahu Mahkamah Tinggi di sini hari ini yang dia melihat seorang wanita berjalan keluar dari Meru Desa Park melalui rakaman televisyen litar tertutup (CCTV) di pondok pengawal perumahan berkenaan.
Bekas penyelia penyelenggaraan Meru Desa Park, A. Murugiah, 58, menyatakan perkara itu ketika sesi pemeriksaan balas oleh peguam Datuk Rajpal Singh yang mewakili Paul Yong Choo Kiong dalam perbicaraan kes rogol bekas exco kerajaan negeri itu
Murugiah berkata, menerusi rakaman tersebut wanita itu dilihat berjalan keluar menuju ke jalan utama pada 8 Julai 2019, kira-kira pukul 1.23 petang.
Katanya, wanita yang memegang sesuatu pada tangan kanannya itu juga dilihat berbual dengan seorang pengawal keselamatan sebelum palang di laluan keluar pondok pengawal dibuka.
“Saya boleh cam (rakaman CCTV) tetapi saya tidak tahu siapa wanita itu, yang saya tahu dia berjalan keluar dari taman perumahan tersebut,” katanya di hadapan Hakim Datuk Abdul Wahab Mohamed di Mahkamah Tinggi Ipoh di sini hari ini.
Dalam prosiding tersebut, Rajpal turut bertanya kepada Murugiah sama ada pengawal keselamatan ditugaskan untuk merekod pergerakan keluar mana-mana individu atau tidak, dia berkata, mereka akan merekodkan maklumat di dalam buku rekod.

Rajpal turut mempersoalkan mengapa dia berhenti kerja pada bulan sama kes rogol membabitkan Choo Kiong, Murugiah menjawab bahawa dia berhenti kerja secara sukarela.
“Saya berhenti kerja atas kerelaan kerana tidak berpuas hati dengan jawatankuasa pengurusan perumahan tersebut selain disebabkan tekanan kerja,” katanya.
Sementara itu, ketika disoal peguam Salim Bashir yang turut mewakii Choo Kiong mengenai jumlah CCTV yang ada di perumahan berkenaan, Murugiah memberitahu terdapat 24 CCTV dipasang di kawasan tersebut.
Bagaimanapun katanya, bukan kesemua CCTV itu berfungsi malah tiada CCTV dipasang di jalan ke rumah Choo Kiong.
Murugiah juga bersetuju dengan Salim bahawa sukar untuk pihaknya mengenal pasti pergerakan mana-mana individu di kawasan berkenaan disebabkan ketiadaan CCTV.
Selain Murugiah, perbicaraan hari ini turut melibatkan rakan Choo Kiong sebagai saksi pendakwaan ke-22 iaitu Lee Yeong Wai.
Perbicaraan disambung pada 27 dan 28 September ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita cedera selepas cuba periksa telefon bimbit suami
Oleh EDDY AQMAL MOHAMED HAMIDI

18 Ogos 2021, 5:01 pm
AMPANG JAYA – Tindakan seorang lelaki mendatangkan kecederaan ke atas isterinya dalam satu pertengkaran di kediaman mereka Taman Kosas di sini Jumaat lalu akhirnya mengundang padah apabila dia ditahan polis semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan dibuat susulan laporan polis oleh mangsa yang mengalami kecederaan lebam pada lengan kiri dan kanan serta pada lutut kiri akibat terjatuh.
“Menurut mangsa, pertengkaran terjadi ketika mereka sedang membincangkan tentang hal perbelanjaan rumah selepas suaminya pulang ke rumah kira-kira pukul 4 pagi 13 Ogos lalu.
“Wanita berkenaan yang berusia 19 tahun merupakan suri rumah dan apabila suaminya,21 tahun yang bekerja sebagai penghantar kurier pulang ke rumah lewat, dia cuba untuk mengambil telefon bimbit lelaki itu untuk diperiksa,” katanya dalam satu kenyataan di sini hari ini.
Menurut Mohamad Farouk, suami mangsa bagaimanapun tidak mengizinkan telefon bimbitnya diperiksa lalu berlaku pertengkaran dan pergelutan di antara mereka.
“Susulan pergelutan itu si isteri telah mengalami bengkak pada beberapa bahagian badan dan pertengkaran itu telah dileraikan oleh ibu wanita berkenaan yang tinggal berhadapan rumah pasangan terbabit.

“Wanita berkenaan telah menerima rawatan sebagai pesakit luar di Hospital Kuala Lumpur dan kira-kira pukul 9.30 malam semalam tangkapan telah dibuat ke atas lelaki berkenaan dan dia kini direman selama empat hari bagi membantu siasatan,” ujar beliau.
Tambah beliau, semakan mendapati bapa kepada seorang anak lelaki berusia lima bulan itu tidak memiliki sebarang rekod jenayah lampau dan pemeriksaan air kencing mendapati dia negatif dadah.
“Kes disiasat dibawah Seksyen 323 Kanun Keseksaan kerana mendatangkan kecederaan yang boleh dipenjara sampai satu tahun atau denda atau kedua-duanya dan Seksyen 18A Akta Keganasan Rumah Tangga,” tegas beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


52.9 peratus selesai dua dos di Selangor
Oleh ISKANDAR SHAH MOHAMED

18 Ogos 2021, 4:42 pm
SHAH ALAM – Sebanyak 52.9 peratus atau 2.5 juta rakyat di Selangor sudah lengkap menerima dua dos vaksin sehingga semalam.
Berdasarkan statistik terkini pencapaian vaksinasi Covid-19, sejumlah 6.28 juta dos vaksin sudah diagihkan dengan seramai 3.7 juta orang atau 79.4 peratus yang sudah menerima dos vaksin pertama.
Menteri Besar Selangor, Datuk Seri Amirudin Shari berkata, pelaksanaan program SelVAX Komuniti turut memberi manfaat kepada seramai 250,000 orang yang belum mendapat vaksin.
“Usaha melengkapkan dan mempercepatkan proses vaksinasi rakyat itu adalah dengan mengenal pasti golongan sasaran.
“Program berkenaan akan memberi manfaat kepada 250,000 warga Selangor yang masih belum divaksin,” katanya dalam hantaran di Facebook rasminya hari ini.
Program SelVAX turut merangkumi SelVAX Industri yang melibatkan seramai satu juta pekerja di negeri ini.

Terdahulu, beliau memaklumkan program itu diteruskan untuk warga Dewan Undangan Negeri (DUN) Batu Tiga yang terdiri daripada pelbagai lapisan masyarakat.
“Ia merekodkan kehadiran warga emas, peniaga pasar pagi, pengasuh kanak-kanak, golongan B40 dan  penduduk yang belum menerima suntikan vaksin Covid-19.
“Kerajaan negeri akan terus berusaha memastikan vaksinasi dapat disegerakan untuk warga Selangor sepantas mungkin,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Buat laporan palsu kena samun, wanita didenda RM2,000
Oleh NUZULSHAM SHAMSUDDIN

18 Ogos 2021, 3:58 pm
SELAYANG – Tindakan seorang wanita yang membuat laporan palsu berhubung kejadian samun hingga mengalami kecederaan membawa padah apabila dia didenda maksimum RM2,000 oleh Mahkamah Majistret di sini hari ini.
Majistret Nik Fadli Nik Azlan menjatuhkan hukuman denda itu terhadap Siti Nurfarahiyah Yusri, 20, selaku Orang Kena Saman (OKS) selepas wanita itu mengaku bersalah atas pertuduhan yang disabitkan ke atasnya.
Sekiranya OKS gagal membayar jumlah denda itu, dia boleh dipenjara selama enam bulan, dan OKS membayar jumlah denda berkenaan.
Mengikut pertuduhan, Nurfarahiyah didakwa telah memberikan maklumat kepada seorang penjawat awam iaitu pegawai polis Mohd. Sheqal Roslan, maklumat secara lisan yang diketahui sebagai palsu.
Ia dengan maksud untuk menyebabkan penjawat awam itu menggunakan kuasa yang sah untuk menyiasat perkara seperti yang dilaporkan dalam laporan polis berkenaan yang mana pegawai polis itu sepatutnya tidak lakukan sekiranya fakta sebenar diketahui.
Kesalahan itu dilakukan di Jalan 10, Taman Greenwood,  Batu Caves, Gombak di sini pukul 4.24 petang pada 14 Ogos lalu yang didakwa mengikut Seksyen 182 Kanun Keseksaan.

Hukuman bagi seksyen itu memperuntukkan penjara maksimum enam bulan atau denda maksimum RM2,000 atau kedua-duanya sekali.
Terdahulu Timbalan Pendakwa Raya Khairunnisak Hassni memohon mahkamah mengenakan hukuman setimpal dengan mengambil kira kesusahan pihak polis dalam melakukan siasatan terhadap laporan yang dibuat sendiri oleh OKS.
Bagaimanapun OKS yang diwakili peguam Mohd. Faiz Fahmy Abdul Razak dari Yayasan Bantuan Guaman Kebangsaan (YBGK) memohon mahkamah meringan hukuman dengan alasan OKS menyesal dengan perbuatannya selain ketika itu berdeoan dengan masalah emosi.
Mengikut fakta kes, pada hari kejadian pengadu yang juga anggota polis telah menerima satu laporan daripada OKS yang mana dalam laporan polis itu mengatakan OKS menjadi mangsa ragut dan telah ditikam di bahagian paha.
Bagaimanpun hasil siasatan mendapati wujud kecurigaan terhadap laporan polis itu kerana OKS gagal memberikan gambaran jelas kejadian selain kedudukan pisau pada paha OKS berada dalam keadaan tegak seolah-olah mangsa menusuk dirinya sendiri.
KOSMO! semalam melaporkan  polis mengesahkan seorang wanita cedera bukan akibat disamun sebaliknya kecederaan itu dilakukannya sendiri dengan menikam paha kanannya di Jalan 10, Taman Greenwood, di sini, Sabtu lalu.
Ketua Polis Daerah Gombak, Asisten Komisioner Zainal Mohamed Mohamed berkata, dakwaan yang dibuat wanita itu adalah tidak benar sama sekali.
Menurut polis kejadian samun seperti yang didakwanya tidak berlaku dan individu itu didapati telah mencederakan diri sendiri dengan menikam paha kanannya kerana tekanan perasaan akibat masalah keluarga. – K!ONLINE

View this post on Instagram

A post shared by Kosmo! Online | Akaun Rasmi (@kosmo_online)

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


11 nelayan Vietnam tidak sempat bawa pulang 800 kg ikan
Oleh TOREK SULONG

18 Ogos 2021, 5:07 pm
PASIR PUTEH – Agensi Penguatkuasaan Maritim Malaysia (Maritim Malaysia) Kelantan merampas sebanyak 800 kilogram pelbagai jenis ikan yang ditangkap 11 nelayan Vietnam di perairan negara selepas menahan dua bot pukat tunda dinaiki mereka di Kuala Tok Bali di sini semalam.
Kedua-dua bot itu ditahan kira-kira 174 kilometer dan 179 kilometer dari Kuala Tok Bali ketika tekong bot cuba untuk meloloskan diri menuju ke sempadan perairan negara jiran kira-kira pukul 10.38 pagi hingga 11.07 pagi.
Pengarah Maritim Malaysia Kelantan, Kepten Maritim Syed Nor Adli Syed Ab. Rahman berkata, berdasarkan siasatan, kedua-dua bot itu telah menceroboh dan menangkap pelbagai jenis ikan sebanyak 800 kilogram dari perairan negara.
Katanya, pemeriksaan lanjut terhadap 11 nelayan berusia 27 hingga 46 tahun itu mendapati mereka tidak mempunyai sebarang dokumen pengenalan diri dan bot yang digunakan mereka juga tidak memiliki permit untuk menangkap ikan di perairan negara.
“Nilai keseluruhan tangkapan termasuk bot, hasil ikan, minyak diesel sebanyak 7,000 liter dan peralatan menangkap ikan dianggarkan berjumlah kira-kira RM3 juta.
“Kesemua warga Vietnam itu telah ditempatkan di dalam bilik tahanan sementara untuk menjalani ujian saringan Covid-19 oleh petugas Kementerian Kesihatan hari ini,” katanya pada sidang akhbar di Pejabat Maritim Malaysia Kelantan di sini hari ini.

Menurut Syed Nor Adli, kes disiasat mengikut Seksyen 15(1)(a) Akta Perikanan 1985 kerana menangkap ikan tanpa kebenaran Ketua Pengarah Perikanan Malaysia. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ahmad Zahid tolak untuk dicalonkan
Oleh MOHD RASDAN AHMAD

18 Ogos 2021, 4:36 pm
PETALING JAYA – Presiden UMNO, Datuk Seri Ahmad Zahid Hamidi tidak mahu dirinya dicalonkan sebagai Perdana Menteri baharu selepas perletakan jawatan Tan Sri Muhyiddin Yassin Isnin lalu.
Perkara tersebut didedahkan sendiri oleh Setiausaha Agong UMNO, Datuk Seri Ahmad Maslan selepas mesyuarat bersama kepimpinan Pas Pusat di Menara Dato’ Onn hari ini.
Ahmad Maslan.
“Presiden menarik diri daripada dicalonkan. Dalam mesyuarat Majlis Kerja Tertinggi (MKT) malam tadi, dalam mesyuarat bersama Ahli Parlimen, dia ada sebut dan mesyuarat biro politik dia maklum juga menarik diri daripada dicalonkan.
“Orang nombor dua iaitu Tok Mat (Mohamad), tapi tidak memenuhi kriteria sebagai calon sebab dia ADUN (Ahli Dewan Undangan Negeri). Jadi kita pergi yang nombor tigalah iaitu Ismail Sabri. Sebab dia ada pengalaman sebagai menteri kanan yang mengurus Covid-19, ada pengalaman jadi ketua pembangkang serta pengalaman jadi Timbalan Perdana Menteri,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes harian lepasi 22,000
Oleh SITI A'ISYAH SUKAIMI

18 Ogos 2021, 3:53 pm
PUTRAJAYA – Kes harian negara melonjak ke angka tertinggi dengan sebanyak 22,242 kes hari ini, menjadikan jumlah kes positif Covid-19 sebanyak 1,466,512 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,858 kes, diikuti oleh Sabah sebanyak 2,413 kes dan Pulau Pinang sebanyak 1,867 kes.
“Kedah (1,852 kes), Kuala Lumpur (1,587 kes), Johor (1,477 kes), Sarawak (1,403 kes), Kelantan (1,351 kes) dan Perak (1,036 kes).
“Selebihnya, Melaka (579 kes), Negeri Sembilan (577 kes), Pahang (675 kes), Terengganu (487 kes), Perlis (50 kes), Putrajaya (25 kes) dan Labuan (lima kes),” katanya pada ciapan Twitter di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UMNO, Pas sepakat namakan Ismail Sabri
Oleh MOHD RASDAN AHMAD

18 Ogos 2021, 3:33 pm
PETALING JAYA – Dua parti terbesar, UMNO dan Pas hari ini sepakat menamakan Naib Presiden UMNO, Datuk Seri Ismail Sabri Yaakob sebagai calon Perdana Menteri yang baharu.
Timbalan Presiden Pas, Datuk Seri Tuan Ibrahim Tuan Man yang mengesahkan perkara itu berkata, perbincangan berhubung isu berkenaan dijalankan secara bersama bagi memastikan proses pemilihan calon Perdana Menteri baharu berjalan lancar.
“Justeru, saya mengesahkan bahawa semua 18 Ahli Parlimen Pas juga sepakat untuk menamakan Datuk Seri Ismail Sabri sebagai calon tunggal Perdana Menteri untuk dihantar kepada Yang di-Pertuan Agong pada petang ini.
“Kita juga siapkan semua SD Ahli Parlimen untuk dihantar kepada Yang di-Pertuan Agong. Kita sudah bincang dan parti pun sudah buat keputusan. Jadi tiada isulah kerana semua 18 Ahli Parlimen PAS menyokong penuh pencalonan Datuk Seri Ismail Sabri sebagai calon Perdana Menteri seterusnya,” katanya di Menara Dato’ Onn sebentar tadi.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


433 pengusaha spa, PUK terima bantuan RM1,000
Oleh SUBKHI SUDARJI

18 Ogos 2021, 3:22 pm
PUTRAJAYA – Kementerian Pelancongan, Seni dan Budaya Malaysia (MOTAC) akan menyalurkan bantuan kewangan sebanyak RM1,000 secara one-off kepada pengusaha spa dan pusat urutan kaki (PUK) dalam menghadapi wabak pandemik Covid-19.
Bantuan menerusi Pakej Perlindungan Rakyat dan Pemulihan Ekonomi (PEMULIH) itu dijangka bakal memberi manfaat kepada 433 pengusaha Spa dan PUK.
MOTAC menerusi kenyataan akhbar berkata, pengusaha spa dan PUK berkenaan hendaklah bernaung di bawah persatuan yang diiktiraf oleh MOTAC iaitu Association of Malaysian Spas (AMSPA) dan Malaysian Association of Wellness & Spa (MAWSPA).
“MOTAC menyeru semua pengusaha spa dan PUK yang layak untuk segera mengemukakan permohonan bantuan yang ditawarkan ini,” katanya dalam satu kenyataan di sini hari ini.
MOTAC berkata, borang permohonan secara dalam talian, syarat permohonan dan maklumat berkaitan boleh didapati di pautan http://www.motac.gov.my/PrihatinMOTAC21_Spa mulai esok.
“Tarikh tutup permohonan adalah pada 6 September depan,” jelasnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Senarai pemenang Liga Fantasi Kosmo! minggu pertama
Oleh KOSMO!

18 Ogos 2021, 3:33 pm
PETALING JAYA – Tahniah kepada lima pemenang Fantasy Premier League (FPL), Liga Fantasi Kosmo! yang memenangi hadiah wang tunai RM200 setiap seorang. Kepada yang tidak berjaya jangan risau, anda masih boleh merebut hadiah keseluruhan bernilai RM50,000 selama 38 minggu. Senarai pemenang mingguan akan disiarkan dalam akhbar Kosmo! atau dilayari dalam kandungan premium laman web Kosmo! Online.

Sila Log Masuk atau Langgan untuk membaca berita sepenuhnya


PPV pandu lalu OKU di Pusat Akuatik Arena Larkin
Oleh MOHAMAD FAIZAL HASHIM

18 Ogos 2021, 3:45 pm
JOHOR BAHRU – Persatuan orang kelainan upaya (OKU) Sentral akan membuka Pusat Pemberian Vaksin (PPV) secara pandu lalu yang khusus buat OKU, penjaga OKU dan warga emas.
PPV di Pusat Akuatik Arena Larkin Majlis Bandaraya Johor Bahru (MBJB) itu dijangka akan beroperasi dalam masa terdekat.
Senator Datuk Ras Adiba Radzi dalam satu kenyataan berkata, inisiatif itu mendapat kerjasama Kementerian Kesihatan dan Kementerian Sains, Teknologi dan Inovasi (MOSTI), Kementerian Kesihatan (KKM) dan Kerajaan Negeri Johor.
Katanya, ini adalah sebahagian usaha bagi memudahkan dan memastikan golongan rentan yang berisiko tinggi iaitu OKU dan warga emas mendapat vaksin secepat mungkin serta tidak tercicir dalam Program Imunisasi Covid-19 Kebangsaan (PICK).
“Untuk makluman, PPV ini hanya dikhaskan buat individu berumur 18 tahun ke atas yang tinggal di negeri Johor sahaja.
“Pihak kami juga akan memberi vaksin kepada tiga orang penjaga serta ahli keluarga OKU. Pemohon perlu mengisi maklumat OKU dan tiga orang penjaga serta ahli keluarga OKU dengan lengkap.

“Pendaftaran dibuka sehingga 25 Ogos 2021 jam 11.30 malam di pautan https://forms.gle/gVXk6jeAeo8Pru1v6,” katanya dalam kenyataan hari ini.
Ras Adiba berkata, pemohon perlu mengisi segala maklumat dengan tepat dan betul terutamanya bahagian nombor kad pengenalan, nombor telefon dan pengenalan Mysejahtera bagi memudahkan proses pemberian janji temu.
Katanya, permohonan hanya perlu dibuat sekali sahaja bagi keseluruhan permohonan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mawar Rashid terima mesej permohonan maaf wanita cemburu dengannya
18 Ogos 2021, 3:31 pm
PETALING JAYA – Memaafkan mungkin kedengaran mudah, namun hakikatnya perbuatan tersebut sangat sukar untuk dilakukan manusia.
Enggan lagi hidupnya terdorong dengan sikap sebegitu, pelakon Mawar Rashid memilih untuk memaafkan semua orang yang pernah berbuat silap terhadapnya.
Tindakan tersebut dilakukan Mawar, 26, selepas dia tiba-tiba menerima kiriman mesej peribadi (DM) dalam Instagram daripada seorang wanita yang tidak dikenali.
Dalam mesej tersebut, wanita berkenaan mendedahkan bahawa dia pernah mempunyai perasaan tidak baik terhadap Mawar kerana berasa cemburu apabila suaminya kerap memuji pelakon itu.
“Saya nak mohon maaf atas kelakuan saya pada Mawar. Saya pernah kata bukan-bukan pada Mawar sebab suami saya suka puji awak. Jadi saya cemburu. Saya pun cakap bukan-bukan tentang Mawar.
“Maafkan kelakuan saya Mawar sebab pernah buat dosa pada awak. Saat itu saya sangat bodoh sampai sanggup kata bukan-bukan pada Mawar. Saya hanya mampu doa segala urusan Mawar dipermudahkan dunia dan akhirat. Saya bodoh, saya lupa Allah,” tulis wanita berkenaan.

Tambah wanita itu lagi, dia sejujurnya berasa sangat cemburu dengan Mawar kerana pelakon itu sudah berhijab dan pandai mengaji, sedangkan dirinya tidak begitu.
“Mawar dah berhijab dan pandai mengaji. Sedangkan saya tak berhijab lagi dan mengaji pun tak pandai. Solat jauh sekali.
“Saya malu pada Allah tapikenapa saya berat nak lakukan perkara yang disuruh. Semoga di syurga tertulis nama Mawar dan suami serta keluarga. Maafkan saya Mawar,” katanya lagi.
Membalas kiriman mesej berkenaan, Mawar berkata, dia sedia memaafkan wanita itu selain turut mendoakannya dapat berubah ke arah yang lebih baik.
“Hai sayang. Tak apa, Mawar maafkan. Tak kenal maka tak cinta kan. Bagus, niat dah ada. Teruskan saja, manalah tahu awak lebih bagus daripada saya kan. Insya-Allah semoga kita kekal istiqamah, amin,” jawabnya.
Kongsi isteri kepada Raf Yaakob itu, dia sebenarnya banyak menerima kiriman mesej sebegitu dan bersyukur kerana Tuhan menjentik mereka untuk menerima hidayah dan berani memohon maaf.
“Bagi saya, sedar salah silap kita adalah satu perkara yang sangat berharga. Saya maafkan semua yang pernah buat silap dengan saya okey. Semua manusia tak sempurna.
“Saya faham kalian dan tahu semua orang baik-baik. Tapi iyalah, kita semua kan tak sempurna. Paling penting, kita semua sentiasa nak jadi orang baik-baik. Insya-Allah, kita banyak doa untuk satu sama lain juga okey,” katanya lagi. – K! ONLINE


Geng Deva terlibat 20 kes jenayah tumpas
Oleh MOHD YUNUS YAKKUB

18 Ogos 2021, 3:30 pm
KUALA LANGAT – Kelicikan Geng Deva melakukan 20 kes jenayah termasuk pecah masuk rumah pegawai kanan polis berakhir apabila ditangkap dalam serbuan di sekitar Taman Telok Panglima Garang di sini, semalam.
Dalam serbuan bermula 10.40 pagi hingga 7.10 malam itu menahan tujuh suspek lelaki berusia 20-an.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, pihaknya terdahulu menerima laporan berhubung pecah masuk milik rumah seorang rumah pegawai polis berpangkat Inspektor di taman perumahan sekitar Telok Panglima Garang pada 13 Ogos lalu, pukul 11.55 malam.
Katanya, mangsa telah kehilangan baju, beg, kasut serta pakaian seragam polis yang lengkap dengan aksesori dalam kejadian tersebut.
“Bertindak atas maklumat awam kemudiannya membawa penangkapan ketujuh-tujuh suspek secara berperingkat di Taman Telok Panglima Garang.
“Hasil soal-siasat, suspek telah telah menunjukkan kepada polis tempat penyimpanan barang – barang hasil pecah rumah seperti sebuah kenderaan curi jenis Proton Wira, dua unit masing-masing air compressor dan utas jam tangan dan sepasang uniform pegawai kanan polis serta peralatan pecah rumah,” katanya dalam kenyataan hari ini.

Kata beliau, semakan rekod terhadap kesemua suspek mempunyai rekod jenayah lampau berkaitan kes pecah rumah, curi kabel Telekom Malaysia, kes samun dan penyalahgunaan dadah.
Tambah Ahmad Ridhwan, hasil ujian air kencing turut mendapati kesemua suspek positif dadah jenis methamphetamine.
“Menerusi penangkapan ini, pihak polis telah berjaya menyelesaikan 20 kes pecah rumah,kedai dan kecurian kabel di kawasan Kuala Langat Selangor.
“Kesemua mereka kini direman selama tiga hari dan kes disiasat mengikut Seksyen 457 Kanun Keseksaan dan Seksyen 15(1)(a) Akta Dadah Berbahaya 1952,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Intan Najuwa terima hadiah al-Quran daripada Zul Ariffin
Oleh NUR EMIRA SAIZALI dan MOHD. HAIKAL ISA

18 Ogos 2021, 3:36 pm
PETALING JAYA – Perkongsian aktres cantik Intan Najuwa hari ini mencuri perhatian ramai apabila dia menerima senaskhah al-Quran sempena ulang tahun kelahiran ke-24 hari ini.
Dalam perkongsian tersebut, tertulis ucapan istimewa daripada seorang individu dengan singkatan nama Z.A.
“Selamat hari jadi ke-24. Barakallah! dan diikuti dengan simbol hati,” tulis individu tersebut.
Walaupun tidak berkongsi secara terperinci tentang individu yang memberi hadiah istimewa tersebut, namun netizen mengandaikan Z.A merupakan singkatan bagi nama aktor kacak Zul Ariffin.
Malah, tanda tangan yang tertera pada ucapan tersebut juga mirip dengan milik Zul.
Sementara itu, Zul ketika dihubungi Kosmo! semalam mengesahkan bahawa hadiah al-Quran berkenaan memang merupakan pemberian daripadanya kepada Intan.

“Ya, memang saya bagi. Tapi sebagai hadiah daripada seorang kawan, itu sahaja. Kalau boleh, tak perlulah perbesar-besarkan hal ini. Itu cuma senaskhah al-Quran,” komennya ringkas.
Dalam pada itu, usaha Kosmo! mendapatkan respon pelakon drama Kekasih Paksa Rela itu mengambil pendekatakan untuk tidak mengulas tentang dakwaan tersebut.
Untuk rekod, Kosmo pada 22 Mac lalu melaporkan Zul pernah menafikan dia tidak mempunyai sebarang hubungan istimewa dengan Intan.
Malah, dia juga menepis dakwaan menjadi orang ketika sehingga menyebabkan Intan dengan ahli perniagaan Razrul Anwar Rusli putus tunang.
Terdahulu, Intan pernah mengikat tali pertunangan dengan Razrul pada 18 Ogos 2018 di Hotel Thistle, Johor Bahru sempena ulang tahun kelahirannya yang ke-22.
Bagaimanapun, enam bulan kemudian iaitu pada sekitar Februari 2020, Intan dilaporkan mengambil keputusan untuk berpisah dengan tunangnya.
Namun, sekitar Jun 2020, status mereka sekali lagi menjadi tanda tanya selepas Intan berkongsi sekeping foto yang memperlihatkan dia meletakkan kepala pada bahu seorang lelaki yang dipercayai tunangnya. – K! ONLINE


Kapal Tangki Malabo ditahan berlabuh secara haram
Oleh MASTURAH SURADI

18 Ogos 2021, 3:40 pm
KOTA TINGGI – Sebuah kapal tangki berdaftar di Malabo ditahan Maritim Malaysia (APMM) Negeri Johor selepas ingkar mengikuti peraturan ketika berada diperairan negara dengan tidak mendapatkan kebenaran berlabuh.
Pengarah APMM Negeri Johor, Laksamana Pertama Maritim Nurul Hizam Zakaria berkata, kapal tangki yang tidak membawa sebarang muatan itu ditahan pada pukul 7.15 malam semalam di kedudukan 14.5 batu nautika timur Tanjung Penawar.
“Kapal tangki itu ditahan setelah nakhoda gagal mengemukakan sebarang dokumen kebenaran bersauh di perairan Malaysia ketika diperiksa pasukan penguat kuasa APMM dalam satu rondaan operasi.
“Kapal berkenaan dikendalikan tujuh lelaki warga Indonesia termasuk nakhoda, berumur dalam lingkungan 21 hinga 55 tahun dan memiliki dokumen pengenalan diri yang sah.
“Kes akan disiasat di bawah Seksyen 491B(1)(L) Ordinan Perkapalan Saudagar 1952 yang memperuntukkan denda tidak melebihi RM 100,000 atau penjara tidak melebihi dua tahun atau kedua-duanya sekali,” katanya dalam kenyataan hari ini.
Tambahnya Maritim Malaysia sekali lagi ingin menegaskan supaya pemilik atau ejen perkapalan mengikut peraturan yang ditetapkan apabila memasuki perairan Malaysia.

Katanya kapal yang memasuki perairan negara juga diminta segera beredar bagi mengelakkan sebarang tindakan diambil kerana operasi seperti ini akan digiatkan lagi dari masa ke semasa.
“Sebarang aduan kesalahan atau kecemasan di laut boleh disalurkan ke Pusat Operasi Maritim Negeri Johor di talian 07-2199404 atau talian kecemasan MERS 999,”katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rugi jadi antivaksin – doktor
Oleh NUR HUDA MUSA

18 Ogos 2021, 3:35 pm
PETALING JAYA – Satu kerugian bagi mereka yang menolak suntikan vaksin Covid-19 kerana terpengaruh dengan maklumat yang tidak tempat.
Pakar Perubatan, Dr. Imelda Balchin melalui Twitternya berkata, kemasukan pesakit Covid-19 ke hospital mencatatkan perbezaan yang besar antara individu yang lengkap dua dos vaksin dan yang tidak divaksin.
“Sangat besar perbezaannya risiko di antara mereka yang telah terima dua dos vaksin dan mereka yang belum terima dua dos vaksin.
“Rugi jadi anti vaksin,” ciapnya.
Menurutnya, pada 17 Ogos, dari jumlah 13,077 kematian Covid-19 di Malaysia, hanya empat orang yang sudah menerima vaksin meninggal dunia akibat Covid-18.
“Tetapi 13,073 kematian Covid-19 tidak mendapat dua dos vaksin. Inilah bukti kesan vaksin dalam menangani wabak ini,” katanya.

Perkongsian Imelda mendapat pelbagai reaksi daripa pengguna media sosial yang rata-ratanya menyokong kepentingan mengambil dos vaksin Covid-19.
“Bukan setakat rugi untuk diri sendiri kalau jadi anti vaksin, bahkan menyusahkan orang sekeliling dan keluarga,” kata Naufal.
“Saya dah lengkap dua dos vaksin pun masih takut dengan pelbagai varian baharu lagi yang mengganas. Macam mana yang anti vaksin ini hidup?,” soal Asikin.
“Ada kawan aku kata tak nak vaksin sebab dia kata lagi dua tahun semua yang ambil vaksin akan mati. Kenapa nak risaukan dua tahun lagi macam sekarang ini tak boleh mati pula,” kata Nazirah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sekolah Cina di Perak dibantu
Oleh MOHAMAD HAFIZI BIN MOHD SAID

18 Ogos 2021, 3:26 pm
IPOH – Sembilan buah sekolah persendirian Cina (Suwa) di negeri ini menerima sumbangan bantuan pendidikan berjumlah RM1.8 juta daripada kerajaan Perak.
Bantuan tersebut sebahagian daripada peruntukan RM8.1 juta kepada pelajar sekolah-sekolah aliran kebangsaan, vernakular dan swasta yang diumumkan dalam Bajet Perak 2021 sebelum ini.
Menteri Besar, Datuk Saarani Mohamad berkata, setiap setiap Suwa menerima peruntukan sebanyak RM200,000 dan bakal memberi manfaat kepada kira-kira 10,000 guru dan pelajar.
“Ini adalah komitmen berterusan kerajaan negeri sejak bertahun-tahun selain meluluskan remitan cukai tanah dan tunggakan cukai tanah pada kadar norminal RM 10 per lot setahun.
“Bantuan pendidikan ini bagi mengurangkan kekangan kewangan pengurusan yang dihadapi oleh sekolah-sekolah tersebut,” katanya pada sidang akhbar selepas Majlis Penyampaian Bantuan SUWA Negeri Perak, secara atas talian di sini hari ini.
Tiga buah SUWA di Ipoh iaitu Sekolah Menengah (SM) Shen Jai, SM Yuk Choy dan SM Poi Lam serta dua buah SUWA di Daerah Manjung iaitu SM Nan Hwa dan SM Yik Ching merupakan antara penerima bantuan ini.

Manakala empat buah lagi adalah SM Pei Yuan, Kampar, SM Tsung Wah, Kuala Kangsar, dan SM San Min, Teluk Intan, dan Sekolah Tinggi Hua Lian, Taiping. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Vaksin Pfizer merosot lebih cepat berbanding AstraZeneca
Oleh KOSMO!

19 Ogos 2021, 9:00 pm
LONDON – Keberkesanan vaksin Pfizer/BioNTech terhadap Covid-19 merosot lebih cepat berbanding suntikan AstraZeneca, demikian menurut kajian baru yang diterbitkan hari ini.
“Dua dos Pfizer/BioNTech mempunyai tahap keberkesanan awal lebih tinggi  terhadap jangkitan baharu Covid-19 tetapi menurun lebih cepat berbanding dua dos suntikan Oxford/AstraZeneca,” kata pasukan penyelidik dari Universiti Oxford.
Kajian oleh Pejabat Statistik Nasional Britain itu menggunakan ujian PCR ke atas isi rumah terpilih sejak dari Disember tahun lalu hingga bulan ini.
Ia mendapati bahawa ‘dinamik imuniti selepas dos kedua adalah begitu ketara’ antara Pfizer dan AstraZeneca.
Pfizer mempunyai ‘keberkesanan awal lebih baik,  tetapi perlindungannya merosot lebih cepat terhadap beban virus yang tinggi dan jangkitan simptomatik beberapa bulan setelah dos kedua diberikan, walaupun kadarnya tetap rendah untuk kedua-dua vaksin tersebut.
“Keputusan kajian menunjukkan tahap keberkesanan kedua-dua vaksin menjadi sama selepas empat hingga bulan,” kata kumpulan saintis tersebut.

Kajian itu meneliti dua kumpulan yang terdiri daripada lebih 300,000 orang berusia lebih daripada 18 tahun.
Kajian tersebut juga mengesahkan bahawa vaksin kurang berkesan terhadap varian Delta, yang pertama kali dikesan  di India.
Vaksin AstraZeneca adalah yang paling banyak ditawarkan di Britain sementara penduduk di bawah usia 40 tahun ditawarkan suntikan Pfizer atau Moderna kerana masalah pembekuan darah. – AFP


Penghuni PKRC Taiping larikan diri dicari
Oleh WAT KAMAL ABAS

19 Ogos 2021, 8:53 pm
TAIPING – Tiga pesakit yang sepatutnya ditempatkan di Pusat Kuarantin dan Rawatan Covid-19 (PKRC) di Kompleks Rakan Muda Taiping di sini melarikan diri semalam.
Kejadian berlaku semasa proses pendaftaran kira-kira pukul 7.15 petang.
Ketua Polis Daerah Taiping, Asisten Komisioner Osman Mamat berkata, pihaknya menerima laporan tentang kejadian itu pada pukul 11.59 malam.
Menurut beliau, ketiga-tiga pesakit Covid-19 itu berusia dalam lingkungan 20 hingga 35 tahun, sepatutnya menjalani kuarantin di PKRC tersebut selama 10 hari.
“Polis telah menjalankan pencarian di sekitar Taiping dan mendapat maklumat dua orang pesakit itu bersembunyi di stor sebuah rumah di Kamunting.
“Setelah mengesahkan kedua-dua identiti pesakit, polis telah meminta petugas kesihatan datang untuk mengambil mereka menjalani kuarantin di PKRC itu,” ujarnya.

Polis kini sedang giat mengesan seorang lagi pesakit. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki dari England jalan kaki ke Mekah
Oleh KOSMO!

19 Ogos 2021, 8:30 pm
LONDON – Seorang lelaki dari England menjadi sensasi internet kerana melakukan misi untuk mengerjakan haji di kota suci Mekah dengan berjalan kaki secara solo sejauh 6,437 kilometer, lapor portal berita Birmingham Mail kelmarin.
Adam Mohammed yang berasal dari bandar Wolverhampton,  melakukan misi tersebut dengan hanya berbekalkan sebuah ‘troli’ yang dibinanya sendiri yang berfungsi sebagai ‘rumahnya’.
Troli seberat 200 kilogram hingga 250 kilogram itu mengandungi makanan dan peralatan memasak serta akan menjadi tempat tidurnya untuk pengembaraan selama setahun itu.
Berdasarkan akaun TikToknya, @peacejournyfromuktomecca, Adam memulakan perjalanannya pada 2 Ogos lepas. Pada awal minggu ini, seorang pengguna memberitahu bahawa dia meihat  lelaki itu berjalan di  bandar Coventry, England.
Ketika melalui negara itu sahaja, Adam berjaya mengumpul lebih 400,000 pengikut di TikTok dan 2.8 juta tanda suka daripada pengguna yang kagum dengan semangatnya.
Meskipun terpaksa meninggalkan isteri dan dua anaknya, lelaki itu tetap bersemangat tinggi dan berkongsi kisah perjalanannya setiap hari secara live.

Ketika dalam perjalanan, dia turut menerima pelbagai  bantuan termasuk makanan daripada penduduk setempat selain sumbangan wang tunai daripada orang ramai yang dibuat menerusi  kutipan dana.
Berdasarkan keterangan pada laman web kutipan dana tersebut, seorang individu yang pernah bercakap dengan Adam memberitahu, lelaki itu melakukan misi tersebut bukan kerana wang atau populariti.
“Dia ingin memberitahu kepada semua orang di seluruh dunia bahawa kita semua adalah sama dan tiada sesiapa yang lebih baik daripada orang lain,” katanya.
Adam dijangka tiba di Mekah sebelum musim haji pada tahun 2022. – Agensi


‘Yang bagus, saya simpan seorang, takut kena curi’
Oleh MOHD. HAIKAL ISA

19 Ogos 2021, 10:55 pm
PETALING JAYA – “Dia (Ezza) seorang yang istimewa. Baik buruk dia, biar saya seorang sahajalah yang tahu.”
Demikian respons pelakon Remy Ishak atau nama lengkapnya, Mohammad Zalimei Ishak apabila ditanya apa keistimewaan bakal isteri di mata yang membuatkan dirinya terpaut hati dengan wanita bertuah tersebut.
Pelakon filem Sangkar itu baru mengesahkan akan mendirikan rumah tangga dengan Ezza Yusof pada 21 Ogos (Sabtu ini) di sebuah masjid di Kuala Lumpur selepas terpaksa menangguhkan pernikahannya yang sepatutnya berlangsung Mei lalu disebabkan pandemik Covid-19.
“Saya telah siap sedia untuk jadi seorang suami yang mithali. Kalau boleh, benda yang bagus-bagus (tentang dia), biar saya seorang sahaja yang simpan. kalau cerita lebih, takut kena curi nanti,” tutur Remy berseloroh.
Remy akan berkongsi lebih lanjut mengenai bakal isteri dan rancangan pernikahannya dalam satu sidang media khas yang dijadualkan berlangsung secara maya esok pagi.
Terdahulu, Remy dah Ezza pernah bertunang pada Mei 2017, namun pertunangan mereka terputus sekitar Mac 2019.

Bagaimanapun, kalau jodoh takkan ke mana, percintaan antara mereka dilaporkan kembali berputik apabila pelakon berkulit hitam manis itu meraikan hari jadi bekas tunangnya itu dengan menganjurkan majlis hari jadi di sebuah restoran.
Remy dalam satu temu bual bersama Kosmo! Online beberapa minggu lalu mendedahkan, mereka sepatutnya menyatu dengan ikatan perkahwinan Mei lalu namun terpaksa dibatalkan disebabkan Perintah Kawalan Pergerakan (PKP) akibat pandemik Covid-19.
“Saya ingatkan nak bina masjid pada bulan Syawal selepas ombak, segala badai di lautan yang kami tempuhi sebelum ini, tapi apakan daya, perancangan Allah itu lebih besar dari kehendak kami,” kata Remy. – K! ONLINE


Sah! Remy, Ezza kahwin Sabtu ini
Oleh KOSMO!

19 Ogos 2021, 9:41 pm
PETALING JAYA – Selepas hasrat untuk mendirikan rumah tangga dengan usahawan, Ezza Yusof yang sepatutnya direalisasikan sekitar Aidilfitri lalu terpaksa ditangguhkan, pelakon Remy Ishak, 39, akan menamatkan zaman bujang Sabtu ini.
Menerusi pengumuman dalam satu acara program televisyen di Astro Ria, pemilik nama lengkap, Mohammad Zalimei Ishak itu mengesahkan perkara tersebut.
“Kedua-dua belah pihak dah bersetuju dan kalau tiada aral melintang, majlis akan berlangsung pada 21 Ogos (Sabtu) ini. Insya-Allah.
“Akan bernikah di masjid sekitar Kuala Lumpur dengan hanya dihadiri beberapa orang mengikut prosedur operasi standard (SOP) yang telah ditetapkan Jabatan Agama Islam Wilayah Persekutuan (Jawi).
“Kalau boleh memang nak buat majlis dalam suasana terbuka, ada kawan-kawan dan sebagainya tapi tak boleh. Insya-Allah, selepas semua dah okey nanti dan dibenarkan buat majlis, Insya-Allah kami akan buat,” katanya.
Terdahulu, Remy mendedahkan kepada Kosmo! Online, kalau bukan sebab penularan pandemik Covid-19 dan pelaksanaan Perintah Kawalan Pergerakan (PKP) yang berpanjangan, dia sudah bergelar suami kepada Ezza Mei lalu.

Kata Remy, dia sebenarnya telah membuat perancangan awal untuk menikahi bekas tunangnya, Ezza Yusof pada Mei lalu, iaitu selepas sambutan Aidifitri sempena menyambut bulan kemenangan bagi umat Islam.
“Sebenarnya saya patut berkahwin tahun ini tetapi pandemik kacau. Kemudian, tidak lama menjelang hari perkahwinan yang telah ditetapkan, PKP disambung kembali dan menyebabkan perancangan itu tertangguh sehingga sekarang.
“Saya pun nak kahwin masa bulan Syawal sempena orang cakap, meraikan hari kemenangan Islam. Saya rasa semua tahu, perhubungan saya dengan Azza ada pasang surutnya dan pernah putus tunang namun bercantum kembali.
“Saya ingatkan nak bina masjid pada bulan Syawal selepas ombak, segala badai di lautan yang kami tempuhi sebelum ini, tapi apakan daya, perancangan Allah itu lebih besar dari kehendak kami,” kata Remy kepada Kosmo! Online.
Hujung Mac lalu, pelakon berkulit hitam manis itu meraikan hari jadi bekas tunangnya Ezza dengan menganjurkan majlis hari jadi di sebuah restoran sekali gus memberi bayangan bahawa hubungan cinta mereka kembali berputik. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harapan saya sembuh masih ada – Fazli Zainal
Oleh SAIRUL ZAMRI MISRANI dan MOHAMMAD SHAHEMY AZMI

19 Ogos 2021, 9:58 pm
PETALING JAYA – Selepas hampir tiga minggu dimasukkan ke hospital akibat dijangkiti Covid-19, penyanyi Fazli Zainal dimaklumkan 75 peratus paru-parunya kini telah rosak.
Fazli ketika dihubungi Kosmo! berkata, dia menerima khabar duka tersebut dengan reda, namun tidak akan sesekali berputus asa untuk melawannya.
“Pagi tadi doktor memberitahu paru-paru saya telah rosak sebanyak 75 peratus. Mulanya agak terkejut, tapi saya terima dengan hati terbuka.
“Pada masa sama, saya sendiri dapat rasakan keadaan saya ketika ini semakin bertambah baik berbanding sebelum ini,” katanya.
Ditanya mengenai adakah dia masih bergantung kepada alat bantuan pernafasan, pelantun lagu Harapan itu memberitahu, dia masih bergantung dengan bantuan oksigen, tetapi pada paras rendah.
“Kalau sebelum ini, saya memerlukan 30 liter paras oksigen setiap hari, tapi kini hanya sekitar tiga liter sahaja.

“Saya juga pernah cuba ke tandas tanpa bantuan oksigen, tetapi dalam tempoh satu minit paras oksigen dalam badannya turun mendadak dari 93 peratus hingga 55 peratus,” ujarnya.
Tambah Fazli atau nama lengkapnya Fazdli Zainal, 43, walaupun sebahagian besar paru-parunya disahkan rosak, namun doktor memberitahu dia masih ada peluang untuk sembuh sepenuhnya jika terus mendapatkan rawatan rapi.
“Sebagai penguat semangat untuk terus bertahan, saya setiap pagi akan lakukan solat Tahajud dan memohon kepada Allah agar terus kuat,” katanya yang masih belum menerima sebarang vaksin.
Terdahulu, Fazli terpaksa dikejarkan ke hospital untuk menerima alat bantuan pernafasan selepas bacaan oksigen dalam badannya berada pada tahap tidak normal iaitu 75 peratus disebabkan positif Covid-19 pada 31 Julai lalu. – K! ONLINE


Dakwaan aktiviti kuari cetus kepala air tidak masuk akal
Oleh MOHD. RAFIE AZIMI

19 Ogos 2021, 8:39 pm
YAN – Fenomena kepala air di Gunung Jerai yang mengorbankan sehingga empat orang setakat ini bukan berpunca daripada aktiviti kuari di kawasan itu.
Menteri Besar Kedah, Muhammad Sanusi Md. Nor malah menyifatkan dakwaan yang timbul di media sosial itu sebagai tidak masuk akal.
“Aliran air ini berasal dari puncak gunung manakala kuari itu pula berada di bahagian bawah. Kalau nak kata semua air yang menyebabkan kejadian ini berpunca dari kuari, itu memang tak masuk akal.
“Saya tak tahu macam mana pihak tertentu boleh kaitkan benda yang berada di kaki gunung (kuari) sebagai punca tragedi kepala air,” katanya.
Beliau berkata demikian dalam sidang akhbar selepas mengadakan kunjungan ke rumah seorang daripada mangsa kejadian itu, Sharuzi Mohammad, 52, di Kampung Sedaka di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SPRM tahan bekas pegawai tugas khas Ahli Parlimen
Oleh MOHD. RAFIE AZIMI

19 Ogos 2021, 11:32 pm
ALOR SETAR – Seorang bekas pegawai tugas-tugas khas kepada Ahli Parlimen di negeri ini ditahan Suruhanjaya Pencegahan Rasuah Malaysia (SPRM) hari ini bagi membantu siasatan terhadap kes penyelewengan wang berjumlah RM140,600.
Sumber memaklumkan, suspek yang merupakan seorang lelaki berusia 43 tahun ditahan di Pejabat SPRM Cawangan Sungai Petani dekat sini kira-kira pukul 4.30 petang tadi.
“Kejadian dipercayai berlaku antara Ogos 2019 hingga Januari 2020 dengan suspek didakwa telah menyeleweng peruntukan khas daripada Jabatan Perdana Menteri bagi sebuah kawasan Parlimen di negeri ini.
“Terdapat laporan terhadap suspek yang mendakwa dia menggunakan tujuh invois palsu untuk menuntut bayaran antara RM9,500 hingga RM34,000 bagi pelbagai kerja dan pembekalan,” katanya.
Difahamkan laporan berhubung perkara itu dibuat sendiri oleh Ahli Parlimen tersebut setelah menyedari akan kejadian itu.
“Suspek yang kini bekerja sendiri akan dibawa ke Mahkamah Sungai Petani esok untuk mendapatkan perintah tahanan reman. Kes disiasat mengikut Seksyen 18 Akta SPRM 2009,” katanya.

Sementara itu, Pengarah SPRM Kedah, Datuk Shaharom Nizam ketika dihubungi mengesahkan penahanan suspek terbabit, namun enggan mengulas lanjut memandangkan kes tersebut masih dalam siasatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buka sektor sebab ekonomi bukan Covid-19 dah pulih
19 Ogos 2021, 10:03 pm
PETALING JAYA – Kebenaran untuk beberapa sektor dibuka bukan disebabkan keadaan sudah kembali selamat tetapi atas faktor ekonomi.
Menerusi ciapan di Twitter milik Ketua Pengarah Kesihatan, Tan Sri Dr. Noor Hisham Abdullah memberi peringatan kepada orang ramai bahawa banyak tempat dibenarkan untuk dibuka adalah disebabkan faktor ekonomi bukan kerana faktor keselamatan.
“Orang ramai diingatkan untuk sentiasa memakai pelitup muka, dua lapis kalau boleh, jaga penjarakan fizikal dan sering mencuci tangan.
“Selain itu, elakkan berkumpul beramai-ramai, jaga diri dan segera dapatkan vaksinasi,” ciapnya di Twitter miliknya.
Sebelum itu, Noor Hisham menyatakan kes harian Covid-19 merekodkan angka tertinggi kes sebanyak 22,948 menjadikan jumlah kes positif berjumlah 1,489,460 kes dengan 178 kes kematian dilaporkan dan 35 daripadanya adalah Brought-In-Dead (BID).
Perdana Menteri Caretaker, Tan Sri Muhyiddin Yassin hari ini mengumumkan kerajaan membenarkan individu yang lengkap menerima vaksin Covid-19 di negeri-negeri Fasa 1 Pelan Pemulihan Negara (PPN) menjalani aktiviti makan di restoran (dine-in) bermula esok.

Selain itu, beliau turut menyatakan kemudahan lain yang akan diberikan ialah aktiviti sukan, rekreasi dan riadah tanpa sentuhan fizikal dan bukan berkumpulan (outdoor) terpakai di dalam daerah sama sahaja. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan berkumpul di kawasan tragedi
Oleh MOHD. RAFIE AZIMI

19 Ogos 2021, 10:37 pm
YAN – Orang ramai dinasihatkan supaya tidak menjadikan kawasan tragedi kepala air di Gunung Jerai di sini sebagai sebagai pusat berhimpun bagi mengelakkan penularan Covid-19 di daerah ini.
Ketua Polis Daerah Yan, Superintendan Shahnaz Akhtar Haji berkata, semua pihak perlu sedar bahawa daerah ini masih lagi berada dalam zon merah.
Katanya, setakat ini pihaknya mengambil pendekatan untuk menasihati mana-mana pihak yang berhimpun supaya bersurai secara baik.
“Kita memang menerima aduan berhubung perkara itu dan telah menghantar pasukan untuk menyuraikan mereka. Usaha ini turut dibantu oleh Jabatan Penerangan dan petugas Kementerian Kesihatan (KKM)
“Perlu diingat, daerah ini masih berada dalam zon merah. Buat masa ini kita masih mengambil pendekatan untuk nasihat, namun jika keadaan berlarutan atau ada pihak yang berdegil, tak mustahil kita akan ambil tindakan,” katanya kepada pemberita ketika ditemui di Ibu Pejabat Polis Daerah Yan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perlumbaan MotoGP di Litar Sepang dibatalkan
Oleh MUHAMMAD RIDUAN MOHD HANAFIAH

19 Ogos 2021, 8:05 pm
HARAPAN peminat sukan permotoran negara untuk menyaksikan perlumbaan Kejuaraan Motosikal Dunia (MotoGP) pada Grand Prix (GP) Malaysia di Litar Antarabangsa Sepang (SIC) tidak kesampaian apabila acara tersebut yang sepatutnya berlangsung pada 22 hingga 24 Oktober ini dibatalkan berikutan pandemik Covid-19.
Persekutuan Motosikal Antarabangsa (FIM), Persatuan Pasukan Pelumba Antarabangsa (IRTA) dan pemegang hak eksklusif televisyen dan komersial MotoGP, Dorna Sports mengumumkan pembatalan tersebut sebentar tadi.
Dorna dalam satu kenyataan menjelaskan, keputusan itu terpaksa dibuat berikutan keadaan pandemik Covid-19 dan sekatan kemasukan ke Malaysia.
“Kami berharap selepas ini perlumbaan MotoGP dapat diadakan pada musim 2022 di hadapan peminat Malaysia. FIM, IRTA dan Dorna Sports mengesahkan saingan tersebut akan kembali ke Litar Misano pada 22 hingga 24 Oktober.
“Nama bagi perlumbaan di Misano akan diumumkan tidak lama lagi. Namun, perlumbaan GP San Marino tidak berubah,” kata Dorna dalam kenyataannya.
Terdahulu, GP Thailand yang dijadual diadakan di Litar Antarabangsa Chang di Buriram pada Oktober turut dibatalkan buat kali kedua berturut-turut berikutan pandemik Covid-19. K! ONLINE


Mahkamah Korea Selatan arah sita aset Mitsubishi
Oleh WAN AZHAR WAN ABDULLAH

19 Ogos 2021, 7:20 pm
SEOUL – Sebuah mahkamah Korea Selatan mengarahkan supaya aset Mitsubishi di negara berkenaan dirampas berhubung penggunaan buruh paksa oleh gergasi industri Jepun itu semasa Perang Dunia Kedua, demikian menurut beberapa laporan hari ini.
Jepun dan Korea Selatan adalah negara demokrasi, pasaran ekonomi dan sekutu Amerika Syarikat tetapi hubungan kedua-dua negara tegang selama beberapa dekad berikutan pemerintahan kolonial Tokyo yang kejam pada tahun 1910-45 di Semenanjung Korea.
Kira-kira 780,000 rakyat Korea dijadikan buruh  paksa sepanjang 35 tahun pendudukan Jepun, demikian menurut  data Seoul, tidak termasuk wanita yang dipaksa menjadi hamba seks.
Dalam keputusan bersejarah pada 2018, Mahkamah Agung Korea Selatan memerintahkan Mitsubishi Heavy Industries membayar ganti rugi kepada segelintir mangsa tetapi firma Jepun itu menolak untuk mematuhi  keputusan tersebut.
Pada awal bulan ini, keluarga empat mangsa yang masih hidup meminta mahkamah merampas sukuk Mitsubishi di Korea Selatan, lapor agensi berita Yonhap.
Mahkamah Daerah Suwon cawangan Anyang memerintahkan penyitaan bon bernilai sekitar AS$750,000(RM3 juta) yang dimiliki syarikat Jepun itu dalam firma LS Mtron iaitu  pengeluar mesin industri Korea Selatan.

“Kami meminta Mitsubishi untuk mengakui fakta sejarah dan meminta maaf serta memberikan pampasan kepada mangsa,”
“Sekiranya Mitsubishi terus menolak untuk mematuhi keputusan mahkamah, kami akan mengumpulkan bonnya dari LS Mtron berdasarkan perintah pemungutan,”Yonhap memetik firma guaman mewakili plaintif sebagai berkata.
Jepun menyatakan bahawa  hak mangsa untuk mengemukakan saman berhubung perkara itu  terbatal ekoran perjanjian 1965 yang menyaksikan Seoul dan Tokyo memulihkan hubungan diplomatik termasuk pemberian pakej pemulihan sebanyak AS$800 juta (RM3.3 bilion) dalam bentuk geran dan pinjaman murah. – AFP


21,720 kes sembuh, catat rekod tertinggi
Oleh SITI A'ISYAH SUKAIMI

19 Ogos 2021, 7:59 pm
PUTRAJAYA – Dua hari berturut-turut negara merekodkan kes sembuh harian tertinggi selepas kes hari ini merekodkan 21,720 menjadikan jumlah kes sembuh sepenuhnya daripada Covid-19 sebanyak 1,220,446 kes.
Pesakit sedang dirawat dan diasingkan bagaimanapun meningkat kepada 255,534 kes termasuk 1,060 kes sedang dirawat di Unit Rawatan Rapi (ICU) dan 528 kes memerlukan bantuan pernafasan.
Selain itu, terdapat 178 kes kematian Covid-19 termasuk 23 warga asing terdiri daripada 109 lelaki dan 69 wanita dengan 35 kes meninggal dunia di luar hospital atau brought-in-dead (BID) menjadikan kes kematian terkini sebanyak 13,480 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 22,948 jumlah kes hari ini, sebanyak 457 kes (2.0 peratus) adalah kategori tiga, empat dan lima manakala sebanyak 22,491 kes (98.0 peratus) kategori satu dan dua.
Beliau berkata, sebanyak 17,981 kes (78.4 peratus) daripada jumlah kes yang dilaporkan tiada atau tidak lengkap divaksinasi.
Katanya, daripada jumlah itu, sebanyak 187 kes kategori lima dilaporkan dengan 156 kes atau 83.4 peratus tiada atau tidak lengkap vaksinasi manakala 77 kes kategori empat dengan 65 kes atau 84.4 peratus tiada atau tidak lengkap vaksinasi.

“Sebanyak 193 kes kategori tiga dengan 164 kes atau 85.0 peratus tiada atau tidak lengkap vaksinasi, 10,900 kes kategori dua dengan 8,528 kes atau 78.2 peratus tiada atau tidak lengkap vaksinasi dan 11,591 kes kategori satu dengan 9,068 kes atau 78.2 peratus tiada atau tidak lengkap vaksinasi,” katanya hari ini.
Mengulas lanjut, Noor Hisham berkata, sebanyak 42 kluster baharu dikenal pasti terdiri daripada 23 kluster tempat kerja, 15 kluster komuniti, dua kluster pusat tahanan serta masing-masing satu kluster kumpulan berisiko tinggi dan keagamaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rumah jadi transit minyak masak, gula subsidi seludup
Oleh YATIMIN ABDULLAH

19 Ogos 2021, 7:48 pm
PASIR MAS – Taktik seorang lelaki yang menjadikan rumahnya sebagai transit penyimpanan dua jenis barangan bersubsidi bernilai RM6,396 sebelum diseludup ke negara jiran terbongkar selepas polis menyerbu kediaman tersebut di Kampung Bechah Palas di sini semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, polis menjalankan serbuan di rumah itu kira-kira pukul 4.20 petang sebelum merampas 2.38 tan minyak masak bersubsidi dan 240 kilogram gula.
Menurutnya, semasa serbuan dilakukan, polis turut menahan seorang lelaki bagi membantu siasatan berhubung rampasan tersebut.
“Siasatan awal mendapati, suspek menyimpan minyak masak dan gula di dalam rumahnya sebelum dibawa ke sempadan negara untuk diseludup ke negara jiran.
“Kesemua barangan itu telah diserahkan kepada pihak Kementerian Perdagangan Dalam Negeri dan Hal Ehwal Pengguna Pasir Mas untuk tindakan lanjut,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


28 tahun suami hantar, jemput isteri dengan menaiki basikal
Oleh KOSMO!

19 Ogos 2021, 8:00 pm
JAKARTA – Seorang suami membuktikan rasa cinta dan setia kepada isterinya dengan menghantar dan mengambil wanita itu dari tempat kerja menggunakan sebuah basikal selama 28 tahun, lapor portal berita Wolipop semalam.
Menerusi klip  video yang dimuat naik di TikTok, pasangan suami isteri itu dilihat sedang menunggang dan membonceng sebuah basikal melalui jalan raya yang sibuk.
“Suami setia, 28 tahun menghantar dan menjemput isteri dari tempat kerja menggunakan basikal. Cinta sejati pekerja kami,” tulis keterangan dalam video tersebut.
Video itu dimuat naik oleh majikan wanita berkenaan, Debby Inne Susanto yang memiliki sebuah kedai di wilayah Jawa Tengah.
“Wanita itu ialah jurujual di kedai kami yang bernama Mulyani. Dia sudah berkerja di sini selama 28 tahun.
“Sepanjang tempoh ini, setiap hari saya melihat Mulyani dihantar dan diambil oleh suaminya, Trimo dengan menggunakan basikal,” katanya.

Video yang dimuat naik itu menerima lebih  tiga juta tontonan dengan ramai netizen melahirkan rasa kagum dan terharu mereka melihatkan kesetiaan pasangan suami isteri itu.
“Jika majikannya tergerak hati untuk membelikan suami wanita itu sebuah motosikal, lebih mudah untuk dia menunggang motosikal,” komen seorang pengguna.
“Nampaknya tak perlu beli motosikal. Ini kerana jika mereka menaiki basikal, mereka akan mempunyai masa yang lebih lama untuk berada di atas jalan sambil berkongsi cerita agar cinta tetap mekar seperti dulu,” komen seorang lagi pengguna. – Agensi


Selangor pinjamkan 500,000 vaksin kepada CITF
Oleh MOHAMAD NAUFAL MOHAMAD IDRIS

19 Ogos 2021, 8:02 pm
SHAH ALAM – Kerajaan negeri bersetuju meminjamkan 500,000 dos vaksin yang dimilikinya kepada Badan Bertindak Covid-19 Kebangsaan (CITF).
Menteri Besar, Datuk Seri Amirudin Shari berkata, perkara itu hasil perbincangan beliau bersama Ketua Pengarah Kesihatan, Tan Sri Dr. Noor Hisham Abdullah supaya dapat digunakan di kawasan dan negeri yang mengalami peningkatan kes yang mendadak dengan kadar vaksin yang kurang.
“Vaksin yang dipinjamkan itu akan diberikan kepada negeri yang kekurangan stok vaksin mengikut data yang CITF.
“Rakyat Selangor tidak perlu risau berikutan kerajaan negeri masih mempunyai stok vaksin yang mencukupi untuk Program Vaksin Selangor (SelVAX),” katanya dalam satu sidang akhbar secara maya, hari ini.
Kata beliau, CITF Kebangsaan akan memulangkan peminjaman dos vaksin ini kemudian sebagai persediaan kemungkinan keperluan tambahan suntikan dos vaksin ataupun ‘booster dose’.
Amirudin memberitahu, kerajaan negeri yakin mampu beralih ke fasa dua Pelan Pemulihan Negara (PPN) dan mencapai imuniti berkelompok pada bulan depan.

Ujarnya, hal ini dibuktikan dengan kira-kira 98 peratus rakyat Selangor telah menerima satu dos vaksin sehingga hari ini menerusi Program Imunisasi Covid-19 Kebangsaan (PICK) serta (SelVAX). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada penemuan tanah lapang, terbuka di Gunung Jerai
Oleh MOHD. RAFIE AZIMI

19 Ogos 2021, 8:24 pm
ALOR SETAR – Jabatan Bomba dan Penyelamat Malaysia (JBPM) mengesahkan tiada penemuan kawasan tanah lapang atau terbuka di kawasan Gunung Jerai berdasarkan hasil tinjauan yang dilakukan menerusi udara hari ini.
Timbalan Ketua Pengarah Operasi Jabatan Bomba Dan Penyelamat Malaysia (JBPM), Datuk Abdul Wahab Mat Yasin berkata, hasil tinjauan dari udara mendapati beberapa aliran air terjun dari puncak gunung yang dipercayai menjadi punca kepada fenomena kepala air tersebut pada petang semalam.
“Apa yang kita nampak hanyalah tiga saliran air yang jelas dan empat lagi terlindung di balik pokok-pokok hutan. Saliran itu ada yang besar, sederhana dan kecil saiznya.
“Aliran itu mungkin berpecah di atas tetapi bercantum pada titik tertentu di bahagian bawah hingga menyebabkan arus menjadi terlalu deras apabila ia sampai ke pusat-pusat peranginan terlibat dan kampung penduduk,” katanya.
Beliau berkata demikian kepada pemberita selepas melawat Hutan Lipur Titi Hayun yang merupakan salah satu lokasi dalam kejadian kepala air di sini hari ini.
Sebelum ini, terdapat dakwaan di media sosial mengatakan fenomena tersebut berpunca daripada aktiviti pembalakan tidak terkawal.

Abdul Wahab menambah, fenomena kepala air itu tidak mustahil boleh berulang sekiranya jumlah hujan berterusan dalam kuantiti yang banyak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929